Орзулар ушалган кун: Президент ташриф буюрган...\n16.05.2021 19:36 0 1368\nХабарингиз бор, шу йилнинг 14 май куни давлатимиз раҳбари Шавкат Мирзиёев Республика ихтисослаштирилган онкология ва радиология илмий-амалий тиббиёт марказида ҳам бўлиб, у ерда даволанаётган болажонлар ҳолидан хабар олган эди.\nҲаммамизга маълумки, онкологик касалликлар бутун дунёда даволаш учун катта маблағ ва юксак тиббий имкониятлар талаб қиладиган хасталиклар қаторига киради. Айниқса, сўнгги йилларда онкологик касалликларнинг «ёшариб» бораётгани барчани хавотирга солмоқда. Президентимизнинг муборак айём кунларида айнан онкологияга ихтисослаштирилган марказга ташриф буюргани ҳам бежиз эмас.\nРеспублика ихтисослаштирилган онкология ва радиология илмий-амалий тиббиёт марказида даволанаётган Нодирагим Қосимова онаси Комила билан\nУчрашув чоғида бемор болаларнинг ҳар бири билан давлат раҳбарининг шахсан ўзи суҳбат қилди, уларнинг муолажалари учун зарур шароитларни муҳайё қилиш, уларнинг тезроқ тўлақонли ҳаётга қайтишлари учун мутасаддиларга тегишли топшириқлар берилди. ССВ Матбуот хизмати шу кунларда бутун мамлакатнинг эътиборида турган тиббиёт марказининг болалар бўлимида даволанаётган беморлар ва уларнинг ота-оналарининг кайфияти ва таассуротларини ўрганди.\nСабрина — Йўл ҳаракати хавфсизлиги фахрий ходими\nПрезидент билан учрашувда «катта бўлсам, «ГАИ» ходими бўламан» деган қизалоқни эслайсизми? Унинг исми Сабрина. Наманган вилояти Чуст туманидан келган Сабрина Инсофалиева 2003 йил туғилган. Куни кеча Ички ишлар вазирлиги масъуллари йўл ҳаракати хавфсизлиги ходими махсус либоси, ИИВ ЙҲХББ фахрий аъзолик гувоҳномаси ҳамда эсдалик совғалар билан ташриф буюришганида Сабринанинг қувончининг чеки йўқ эди.\nИкки йилдан бери ўнг сон орқа юзаси нейроген саркомаси ташхиси билан даволаниб келаётган қизалоққа Президент билан юзма-юз суҳбатда чет элдан ўнг чаноқ-сон бўғимига протез олиб келишга ваъда қилинди.\nСабрина онаси Феруза Муҳсинова билан\n— Президентимиз билан учрашиш етти ухлаб тушимизга кирмаган эди. Аллоҳ мушкулимизни давлатимиз раҳбари орқали осон қилишни тақдир қилган экан, — дейди Феруза опа Муҳсинова. — Бугун қизимнинг қувончдан дардлари аригандек бўлди. Шунчалик эътибор бериб, ҳар бир беморнинг эҳтиёжини ўрганиб, уларни муҳайё қилишга тайёр турган инсонлар сабаб оғир дард билан курашаётган боламнинг кўзлари кулганини кўриш насиб қилганига шукр қиляпман. Қизимнинг шифо топиши учун меҳнати сингган барча тиббиёт ходимларидан чексиз миннатдормиз. Касб-корларидан элнинг раҳматини олиб юришсин, — дейди суҳбатдошимиз.\n«Ўзбекистон байроғини баланд кўтариб келган қизим сенмисан?»\n— Президентимиз келганларида мен муолажа олаётганим сабаб ёнларига чиқа олмагандим. Ҳеч кутилмаганда ўзлари «Сочида Ўзбекистон байроғини баланд кўтариб келган қизим сенмисан?» деб палатамизга кириб келганларида ўзимни йўқотиб қўйдим, — дея гап бошлайди болалар бўлимининг 9-палатасида даволанаётган Нодирабегим Қосимова.\nНодирабегим марказ бўлим мудири Тожиддин Мустафоев билан\nНодирабегим асли бадиий гимнастика билан шуғулланар экан. Ушбу спорт тури бўйича Россиянинг Сочи шаҳрида ўтган халқаро мусобақада гран-прини қўлга киритиб келган. Кейинчалик оёғида ўсимта борлиги тахмин қилиниб, Республика ихтисослаштирилган онкология ва радиология илмий-амалий тиббиёт марказига ётқизилган. Жамоат ишларида ва спорт турнирларида фаол қизалоқ оғир хасталикка чалинганини эшитган ота-онанинг ҳолатини тасаввур қилиш қийин эмас. Аҳолининг ижтимоий ҳимояга муҳтож қатламларининг соғлигини тиклаш учун давлатимиз томонидан ажратилган ордер тизими оиланинг жонига оро кирди.\n— Бу шифохонага келганимизга кўп бўлмади, — дейди Нодирабегимнинг онаси Комила Атаханова. — Президентимиз билан учрашувга чиққанимизда улар ҳамманинг ҳол-аҳволи ва эҳтиёжини сўраб қолдилар. Менга навбат етганида хижолат тортдим. Менинг-ку тўрт мучам соғ, қизимнинг ортидан келган бўлсам. Нодира қизим палатада қолган эди. Президентимиз «унда палатасига бориб кўрамиз», дедилар. Эсдалик учун суратларга тушилганидан сўнг, мени чақирганларида шошиб қолдим. Ҳаммадан ажралиб, давлат раҳбари билан қизимнинг палатасига йўл олдик. Уларни оддий самимий инсон экани ҳақида эшитган эдим. Бир бемор қизнинг кўнглини кўтариш учун қилган алоҳида эътиборига гувоҳ бўлиб, бунга яна бир бор амин бўлдим.\nШавкат Мирзиёев Президент Республика ихтисослаштирилган онкология ва радиология илмий-амалий тиббиёт маркази Нодирагим Қосимова Сабрина Инсофалиева\nСиёсат Кеча, 20:04\nМаданият Кеча, 09:57\nЖамият 21/06, 10:48\nКўп квартирали уйларни таъмирлаш бўйича президент қарори қабул қилинди


“Ливерпуль” ҳужуми янада кучаяди\n24 июль, 2020, 21:45\nТеглар:Ливерпуль | Боруссия Мюнхенгладбах\nУ универсал ҳужумчи\nАнглиянинг янги чемпиони “Ливерпуль” яна бир моҳир ҳужумчига муҳтож экани кўплаб мутахассислар томонидан ҳам таъкидланаётган эди.\nЮрген Клопп бу бўшлиқни тўлдириш учун Бундеслигидан тўпурар оладиган бўлди. Германиялик мутахассис Мёнхенгладбахнинг “Боруссия”сида дебют мавсумини муваффақиятли ўтказган Маркус Тюрамни Ливерпулга кўчириб келмоқчи.\n“Ливерпуль” бош мураббийи франциялик ҳужумчи жамоанинг ўйин услубига мос тушишига ишонмоқда. Чунки Тюрам баланд бўйича эвазига ҳужум марказида ҳам, техникасининг кучли экани учун қанотдан ҳам ўйнай олади.\nТюрам жорий мавсумда 31 та учрашувда 10 та гол урди ва 9 та голли пас узатди. “Боруссия” ҳужумчининг трансферини 50 миллион еврога баҳоламоқда.\n"Челси" Бундеслиганинг яна бир хавбекини АПЛга олиб келмоқчи\nФото “Боруссия” Клоппдан ёрдам кутяпти\n"Ливерпуль" Денис ва Маркус дуэтини "Энфилд"да кўрмоқчи


Ўзбекистон таэквондо WTF ассоциациясида тезкор йиғилиш ўтказилди / Olamsport.com\nЎзбекистон таэквондо WTF ассоциациясининг мажлислар залида ташкилотнинг ишини ривожлантириш ва ундаги камчиликларни бартараф этиш мавзусида тезкор йиғилиш ўтказилди.\nУнда ассоциациянинг ҳудудий бўлимлари раҳбарлари, бош мураббий, бош ҳакам ва маъмурий-бошқарув ходимлари иштирок этишди. Йиғилишда ассоциация раиси худудий бўлим раҳбарлари билан танишиб, уларнинг талаб ва таклифларини тинглади. Албатта, бугунги кунда бўлимларда иш даражаси қониқарли, деб бўлмайди. Тезкорлик билан янгри режа асосида иш олиб бориш кераклиги, мавжуд камчиликларни бартараф этиб, мураббийлар фаолиятини яхшилаш, йўл қўйилган хатолар устида ишлаб, уларни тўлиқ ўрганиб чиқиш кераклиги таъкидлаб ўтилди.


Шавкат Мирзиёев Мираброр Усмонов оиласига таъзия билдирди (фото)\nБугун 21-май 09:48\nҚўшилган вақти: 15.03.2019, 17:15\nЎзбекистон Республикаси Олий Мажлиси Сенати аъзоси, давлат ва жамоат арбоби Мираброр Усмонов шу йил 15 март куни оғир хасталик туфайли вафот этгани хабар берилганди.\nПрезидент Шавкат Мирзиёев марҳум хонадонига ташриф буюриб, рафиқаси ва фарзандларига ҳамдардлик билдирди. Бу ҳақда давлат раҳбари матбуот хизмати хабар қилмоқда.\nДавлат раҳбарининг марҳум хонадонига ташрифи халқимизга хос олижанобликнинг, мамлакат ривожига ҳисса қўшган инсонларга эҳтиромнинг яна бир ифодаси бўлди.\nҚуръон тиловат этилиб, марҳумнинг ҳақига дуо қилинди, дейилади хабарда.\nПрезидент марҳумнинг эзгу ишларини ёдга олган.\n– Мираброр Усмонов мустақиллигимизнинг оғир-енгил кунларини тортган, халқимизга, Ватанимизга катта хизматлар қилган улуғ инсон эди. Одамларга қўлидан келганча яхшилик қиларди. Оиласига, юртига, давлатга садоқатли эди. Кейинги пайтларда соғлиги яхши бўлмаса ҳам Сенатнинг ҳамма мажлисларида қатнашишга ҳаракат қилди, фойдам тегсин дерди, – деди давлат раҳбари.\nТаъзияга йиғилганлар президентга миннатдорлик билдирган.\n» Статистика : 956 (0/956)


Чиптахоналарда навбат электрон тарзда ташкил этилмоқда - Халқ сўзи\n10:09 23 Июль 2019 Иқтисодиёт\n“Oʻztemiryoʻlyoʻlovchi” АЖ томонидан йўловчиларга Тошкент марказий ҳамда Тошкент жанубий темир йўл вокзаллари чиптахоналарига электрон навбат, мониторлар, электрон табло ушбу ўрнатилди. Натижада эндиликда ҳар иккала вокзалга келган йўловчи, электрон навбат олиб, залга ўрнатилган мониторларни кузатиб туриши имкониятига эга бўлди.\nНавбат ҳамда касса рақами мониторда кўриниши билан, чипта харид қилиш учун ўша кассага бориб мурожаат қилиши мумкин. Бу, биринчи галда, кассалар олдида узундан-узун навбатга туриш ва турли тушунмовчиликларнинг олдини олса, иккинчидан, операторлар томонидан йўловчиларга сифатли ва тез хизмат кўрсатиш имконини беради. Чиптахона залига ўрнатилган электрон таблодан эса йўловчилар “Ўзбекистон темир йўллари” АЖ веб-сайтига кириб поездлар ҳаракат жадвали ва бошқа маълумотларни олишлари мумкин.\nЯна бир муҳим янгилик, Тошкент марказий темирйўл вокзали чиптахона залида ўрнатилган катта экранда қайси поездга ва қайси вагонда чипта бор йўқлиги кўриниб туради. Бу ҳам йўловчиларга катта қулайлик яратади.\nЖамият томонидан чиптахоналарга ўрнатилган мазкур электрон ускуналар синов тариқасида ишлатилмоқда. Келажакда бундай қулайликлар республикамиз ҳудудларидаги темир йўл вокзалларида ҳам жорий қилиниши кўзда тутилган.


Тошкентдаги АҚШ элчихонаси виза тизимларидаги техник муаммолар юзасидан тушунтириш берди\n12:53 / 17.06.2015\nБутун жаҳон бўйича АҚШ элчихоналарида, техник муаммолар сабаб, визалар берилиши вақтинча тўхтатилганди.\nШу масала юзасидан АҚШнинг Тошкентдаги элчихонаси матбуот хизмати ўзининг фейсбукдаги саҳифасида тушунтириш берди.\n“Шу кунларда АҚШ Давлат департаменти Консуллик масалалари бюросининг виза тизимларида техник муаммолар рўй беряпти. Мазкур носозлик муайян мамлакат ёки виза тоифаси билан чекланмаган. Келтирилган ноқулайликлар учун узр сўраймиз ва техник муаммоларни зудлик билан ҳал этиш ҳамда тизимларимизнинг тўла қонли ишини тиклаш устида иш олиб боряпмиз.\nҲозирги вақтда биз 2015 йил, 8 июндан кейин маъқулланган иммиграцион ва ноиммиграцион визаларнинг аксариятини чоп эта олмаяпмиз. Шунингдек, DS-160 Интернет-анкеталарини 2015 йилнинг 9 июнидан кейин тўлдирган ноиммиграцион визаларга мурожаат этувчилар ўзлари белгилаган кунда суҳбатдан ўта олишларига кафолат бера олмаймиз. Агар сафар режаларингиз суҳбатингиз кунини июль ёки август ойигача қолдиришга имкон берса, сизга суҳбатингиз кунини ўша вақтга ўзгартиришингизни тавсия этамиз.\n2015 йил, 26 майдан 14 июнгача бўлган даврда чет элдаги ваколатхоналаримизда қабул қилинган АҚШ паспортига мурожаатларни маъқуллаш ҳам шу муаммолар таъсирига учрайди. Агар шу даврда АҚШ паспортига мурожаат этган бўлсангиз ва кейинги 10 иш куни ичида зарур сафарга кетишингиз шарт бўлса, шошилинч паспорт олиш тартибини билиш учун АҚШ элчихонаси билан consulartashkent@state.gov манзили орқали ёки +99871-120-5450 телефон рақами орқали боғланинг”, дейилади мурожаатда.


Коронавирус билан касалланганларнинг асосий хатоси айтилди - Zamin.uz\nЎзини ўзи даволаш коронавирус билан касалланганларнинг асосий хатоси саналади. Бу ҳақда Н.Гамалея номидаги Эпидемиология ва микробиология Миллий тадқиқот марказининг латент инфекциялар микробиологияси бўлими бошлиғи Виктор Зуев НСН эфирида маълум қилди, деб ёзади Спутник.\n“Агар мазангиз қочса ёки поликлиникага бора олмасангиз, шифокорни чақиринг ва унинг сўзларига қулоқ солинг. Ҳеч қачон ўзини ўзи даволаш билан шуғуллланманг. Бу бемор киши учун катта хато”, — деди Зуев.\nЎз навбатида, вирусолог Анатолий Альштейн коронавируснинг енгил шаклида дори-дармон ва ўзини ўзи яккалаш имконияти бўлганда уйда даволаниш мумкинлигини қайд этди. Бироқ коронавирус ва гриппни фарқлаш учун тест топшириш зарур. Бунинг учун уйга шифокорни чақириб, керакли таҳлилларни топшириш талаб этилади. “Замин” янгиликларини “Youtube”да кузатиб боринг\nКоронавирусда заифлик аниқланди. Унга таъсир қиладиган дори ҳам топилди\n18-08-2020, 23:27, Жамият


Шаҳар Кенгашининг қарори » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Deputatlar kengashi » Kengash faoliyati » Шаҳар Кенгашининг қарори\n10-08-2013 13:17 Kengash faoliyati, Navoiy shahri\n"Ободтурмуш йили” давлат Дастури-\nнинг 2013 йилнинг ўтган олти ойи\nдавомида Навоий шаҳрида бажарилиши\n"Обод турмуш йили” шаҳар дастури шаҳар ҳокимининг 2013 йил 13 мартдаги Қ-49-сонли қарори билан тасдиқланган, 8 та бўлим, 100 банддан иборат.Дастурнинг бажарилиши бўйича шаҳар ҳокимлиги мониторинг гуруҳи тузилган, ҳар ойда мониторинг қилиниб, вилоятга натижаси ҳақида ахборот бериб келинмоқда.\n2013 йилда дастур тадбирларини амалга ошириш учун жами харажатлар - 45492,7млрд. сўм қилиб белгиланган бўлиб, амалда 30701,2 млн сўмга бажарилган, бу режага нисбатан 67,4 фоиз демакдир.\nЖорий йилнинг ўтган олти ойи давомида 3782 та янги иш ўринларини яратиш режалаштирилган бўлиб, амалда 4083 та янги иш ўринлари яратилган ёки режа 108,0 фоизга бажарилган. Оилавий, хусусий тадбиркорлик ва ҳунармандчилик учун 2013 йил учун 1666,4 млн сўм режа белгиланган бўлиб, амалда 1 июн ҳолатида 833,9 млн сўм, касб-ҳунар коллежлари битирувчиларига тадбиркорлик фаолиятини йўлга қўйиш бизнес лойиҳаларини молиялаштириш мақсадида эса 447,1 млн сўм кредит маблағи ажратилган.\nШу билан бир қаторда дастурнинг айрим бандлари маъсуллар томонидан (52,53,64,72, 87,88) бажарилмай келинмоқда.\nШаҳар Кенгашининг ижтимоий маданий ривожлантириш доимий комиссияси иш режасида ушбу дастур доирасида ҳудуд учун муҳим масалалар қамраб олинган. Комиссияда йил бошидан буён 2 марта мониторинг гуруҳини ахбороти тингланган. Доимий комиссия аъзолари томонидан мазкур дастур қабул қилингандан кейин тарғибот-тушунтириш ишлари олиб борилиб, 20 га яқин учрашув ва суҳбатлар уюштирилган. Йил бошидан буён комиссия аъзолари 20 марта оммавий ахборот воситаларида чиқишлар қилишган. Юқоридагиларга асосан халқ депутатлари Навоий шаҳар Кенгаши\n1. 2013 йил -"Ободтурмуш йили” давлат Дастурининг Навоий шаҳрида бажарилиши бўйича шаҳар ҳокимлигининг мониторинг гуруҳи раҳбари Азамат Сафаровнинг ва шаҳар Кенгашининг ижтимоий - маданий ривожлантириш(Ёшлар сиёсати ва соғлом авлоднитарбиялаш” доимий комиссияси раиси Б.Ф.Муҳиддиновларнинг ахбороти маълумот учун қабул қилинсин.\n2. Навоий шаҳар ҳудудида Обод турмуш йили” шаҳар дастурининг 2013 йилнинг ўтган олти ойи давомида бажарилиши борасида корхона, ташкилот ва муассасалар томонидан самарали даражада иш олиб борганликлари қайд этилсин.\n3. Навоий шаҳар молия бўлими (Б.Ҳамроев) шаҳарнинг 17-кичик туманида иссиқлик таъминоти бўйича муҳандислик-коммуникация тармоқларини ва шу ҳудудда ичимлик суви ва канализация бўйича муҳандислик-коммуникация тармоқларини қуриш ишлари учун маблағ ажратиш чораларини кўрсин ва ажратилган маблағларни мақсадли сарфланишини ўз назоратига олсин.\n4. Шаҳар Кенгаши депутатлари "Обод турмуш йили” шаҳар дастурини ўзлари депутатликка сайланган ҳудудларда барча мавжуд субъектлар томонидан бажарилиши устидан жамоат тартибида назорат ўрнатсинлар.\n5. Шаҳар ҳокимининг ўринбосари-Хотин-қизлар қўмитаси (Б.Ҳамдамова), мазкур дастур бўйича мониторинг гуруҳи (А.Сафаров) ушбу дастурнинг 9 ойда бажарилиши юзасидан жорий йилнинг 5 октябригача шаҳар Кенгашига ёзма ахборот тақдим этсинлар.\n6. Ушбу қарорни ижросини назорат қилиш халқ депутатлари Навоий шаҳар Кенгашининг ижтимоий маданий ривожланиш доимий комиссияси (Б.Муҳиддинов) зиммасига юклатилсин.\n7. Қарор қабул қилинган кундан кучга киради.\nКенгаш раиси Б.Жўраев


Фарғонада тарбиячининг қўлидан қошиқ чиқиб кетиши оқибатида боғча боласи бир кўзидан айрилди — Sof.uz\nФарғонада тарбиячининг қўлидан қошиқ чиқиб кетиши оқибатида боғча боласи бир кўзидан айрилди\n6.04 15:32 1797 Жамият\nФарғона вилояти Ўзбекистон туманидаги 13-оилавий нодавлат мактабгача таълим ташкилотида 2020 йилнинг 16 октябрь куни тарбиячи Н.А.нинг қўлидан чиқиб кетган темир қошиқ 5 ёшли болани кўзидан айирди. Бу ҳақда ЎзА хабар берди.\nМаълум қилинишича, шу куни тарбиячи овқат тарқатаётган вақтида болалар бақир-чақир қилган. Тарбиячи уларни тинчлантириш мақсадида қўлидаги темир қошиқни силкитган вақтида эҳтиётсизлик сабаб қўлидан чиқиб кетиб, 2016 йилда туғилган А.нинг кўз қисмига теккан. Бунинг оқибатида унга оғир шикаст етган.\nСуд-тиббий экспертизасининг хулосасига кўра, вояга етмаган А.да ўнг кўз шох пардасининг, склеранинг, рангдор парданинг йиртилган яраси, ўнг кўз олмаси бутунлигининг бузилиши, кўришнинг тўлиқ йўқолиши каби жароҳатлар бўлиб, бу ҳаёт учун хавфлилик мезонига кўра оғир тан жароҳатлар тоифасига кириши аниқланган.\nЖиноят ишлари бўйича Ўзбекистон туман суди томонидан мазкур жиноят иши кўриб чиқилди. Иш ҳужжатлари ва судда аниқланган ҳолатларга кўра, тарбиячи Н.А. эҳтиётсизлиги оқибатида боланинг кўз қисмига оғир шикаст етказишга сабаб бўлган.\nСудда у боланинг даволаниши учун 14 миллион сўм пул берганлигини маълум қилиб, қилмишидан пушаймон бўлган. Н.А.га Жиноят кодексининг тегишли моддаси асосида жазо тайинланиб, фуқаровий жавобгар 13-оилавий нодавлат мактабгача таълим ташкилотидан 4 миллион 700 минг сўм моддий зарар жабрланувчининг қонуний вакили фойдасига ундирилиши белгиланган.


17 май 2022, Тошкент вақти: 23:13\n11 кишидан иборат Бекназаровлар оиласига замонавий уй қуриб бериш ваъда қилинди.\nСўх тумани Чашма қишлоғида содир этилган жанжалда ёниб кетган учта уй давлат томонидан қайта қуриб берилади. Бу ҳақда Сўх туман ҳокимлиги матбуот хизмати 8 июнь куни маълум қилди.\nХабарда айтилишича, 11 кишидан иборат бўлган уч оила – Исроилжон, Анваржон ва Ўлмасой Бекназаровларнинг уй – жойлари ёниб кӯл бӯлган. Уларга барча шароитлари мавжуд бўлган вақтинчалик турар-жой берилган.\n“Куни кеча туман ҳокимлиги томонидан барча 11 нафар бошпанасиз қолган Бекназаровлар оила аъзолари учун янги кийим-кечаклар ҳам харид қилинди. Эътиборли жиҳати шундаки, бу оилаларнинг уй жойлари замонавий тарзда давлат томонидан қуриб бериладиган бӯлди”, - дейилади расмий хабарда.\n31 майда Сўх туманидаги Чашма қишлоғи ҳамда Қирғизистонинг Қадамжой тумани Чечме қишлоғи ўртасидаги булоқ суви талашидан жанжал келиб чиққан эди.


Ўзбекистон миллий термаси мағлубиятининг учта асосий сабаби\nКеча ЖЧ-2022 саралаш баҳсларига старт берилди. Ўзбекистон миллий терма жамоаси сафарда Фаластинга енгилди. Бошқача бўлиши мумкинмиди? Йўқ!\nЎФА (аввалги раҳбарият - таҳ.) ичида бўлаётган ишлар, нопрофессионалларга қолиб кетган футболимиз охир оқибат шунақа натижани қўлга киритиши табиий эди. Уни ичида юрганлар кўриб турганди, биз ҳам сал бўлсада билардик. Мабодо Қатарга борсак ҳам кучимиз ёки яхши мураббий эвазига зўр ўйнаб борган бўлмасдик, балки мўъжиза туфайли бориб қолган бўлардик. Яратганнинг инояти билан борардик мундиалга.\nРеал ҳаётда эса, таги йўқ футболимиз билан у ерларга ета олмаймиз. Бунинг бир нечта сабаблари бор. Уларни мендан ҳам яхши биласиз.\nЎйинни ТВ орқали шарҳлаган шарҳловчи ҳам "Фаластин терма жамоамиз дарвозасига нафақат гол урадиган, балки хотиржам енгадиган кунларга ҳам етиб келдик" деди ва тўғри айтди.\nФутболимиз ўсмаган ва ҳали бери ўсишига гумон бор, агар ...\nАгар тўғри ишламасак Яман ҳам Тошкентдан очко олиб кетади. Зийрак тортмасак бўлмайди.\nАйни пайтда ЎФАнинг янги раҳбарияти барча ишларни қилмоқда ва футболимиз ривожи учун максимал тарзда имкон яратишмоқда. Бу учун уларга катта раҳмат!\nМуаммо бошқа жойда. Кечаги мағлубиятнинг сабабларини санаймиз.\nБиринчи сабаб: сунъий майдон. Ишонаверинг, бу яхшигина сабаб. Бутса ботиб кетадиган ва ерни ҳис қилиб бўлмайдиган чимсиз майдонда Бразиялияни ҳам енгса бўлади. Ишонмасангиз ўзиз биласиз.\nИккинчи сабаб: Эктор Купер яхши ишламаган. Ҳа, у сал бўшашган кўринади. Футболчиларни жазолаши ва тўғри кўрсатмалар бериши керак. Футболчилар ҳозир ўзгарган. Уларни ўзбекона менталитет билан тергаб туриш керак.\nУчинчи сабаб: футболчиларимизнинг савияси топ эмас. Энди бори шуда. Афсуски Сервер Жепаров, Темур Кападзе, Азиз Ҳайдаров, Отабек Шукуровларни ўрини босадиган футболчилар чиқмабди. Ҳаттоки Сардор Рашидовдекларини кўрмадик кеча. Ўртамиёна жамоага айланиб улгурибмиз.\nБошимизни деворга бориб урсак ҳам футболчиларимиз яхши ўйнаб қолмайди. Нурсиз чемпионатимиз тарбиялаётган футболчилардан ортиғини кутиб бўлмайди. Шуни тушинайлик энди.\nҲўш, энди нима қиламиз дейсизми? Қатар нима бўлади, деб сўраяпсизми?\nҲали ҳеч нарса йўқотилгани йўқ. Лекин кўзни очмасак йўқотамиз. Ёмонни ёмон деяверсак, ёмон бўп кетаверади. Фирклашни ўзгартирайлик.\nБиринчи навбатда футболимиз ривожланиши ва ЖЧга боришига ишонайлик. Ишонч ижобий энергияга айланади ва у Яратганнинг даргоҳига етиб боради. Зора, Аллоҳ бизга ҳам қувончли онларни берса.\nИккинчидан, Эктор Куперга ўзбекчалаб яхши "сўкадиган" ўзбек мутахассисини кўшиб қўйиш керак. У футболчиларни бошқачароқ тарбияласин. Футболчилар кўп нарсани унутиб қўйишяпти, шу жумладан Ватан олдида "ташашиш" кераклигини ҳам.\nУчинчидан, ўртоқлик ўйинларни кўпайтириш ва термага тўғри футболчиларни - Малибу ёки Каптива минмаган, Чорвоқда дачаси йўқ бўлган ўйинчиларни жалб қилиш керак, менимча. Русларда "города берут голодные наёмники" деган ибора бор. Қўпол мисол бўлса ҳам мени тушундингиз. Ҳозир бундан юмшоқ гаплар таъсир қилмайди.\nТўртинчидан, ЎФА раҳбарияти қошида журналистлар, 30 йилдан ортиқ тажрибаси бор ишқибозлар ва мутахасислардан иборат экспертлар гуруҳига асос солиш ва айнан улар ишлаши керак. Биргина Равшан Эрматов ҳеч нарса қила олмайди.\nБешинчидан, футболчиларимиз ва термамиз ўртамиёна эканлигини тушинишимиз ва бу ҳақиқатга рози бўлишимиз керак.\nБўлди! Бошқа йўл йўқ.\nАкс ҳолда ... Бир пайтлар Қосимовни йўқотганимиз сингари, салдан кейин Эрматовни ҳам йўқотиб қўйишимиз мумкин. Бу эса унга нисбатан адолатсизлик бўлади.


Соғлом нонушта қандай бўлиши керак? | Qalampir.uz\nСоғлом нонушта қандай бўлиши керак?\nСаломатлик\t26 Май 2021 08:22 8350\nБутун дунё диетологлари нонушта қилиш муҳим эканини таъкидлайди. У нафақат бутун кундаги кайфиятга таъсир қилади, балки иштаҳани ҳам ўз назоратига олади. Хўш, эрталаб нима еган афзал?\nБўтқалар нонушта учун мақбул ечим. Улардаги углеводлар узоқ вақт давомида энергия билан таъминлайди ва кечки овқатга хоҳишни “ўлдиради”. Сули ёрмаси, гуруч, гречка, ясмиқдан тайёрланган бўтқалар нонушта учун жуда фойдалидир.\nОқсилга бой маҳсулотлар билан нонушта қилишнинг соғлиқ ва гўзалликка фойдаси катта. Оқсил ақлий ва жисмоний иш учун жуда кўп энергия беришга қодир. Бунинг учун идеал рецептлардан бири ёғ ишлатмасдан пиширилган омлет. Икки ёки учта тухум, ёғсиз сут билан 7-10 дақиқада мукаммал нонушта тайёрлаш мумкин.\nЭрталаб бутерброд ейишни ёқтирасизми? Бунинг ечими бор, яъни донли нонлардан бутерброд тайёрлаш мақсадга мувофиқ бўлади. Бундай нонларда кўплаб микроэлементлар ва витаминлар мавжуд.\nСирник (творог, ун ва тухумни қориб тайёрланган овқат)\nАгар эрталаб пишириш учун вақтингиз бўлса, ўзингизни сирниклар билан хурсанд қилишингиз мақсадга мувофиқ. Уларни тайёрлаш учун маккажўхори ёки гуруч уни, тухум ва ёғсиз творог керак бўлади. Сирникларни кофе ёки кўк чой билан бирга тановул қилишингиз мумкин.\n15 Январь 22:19 95801\n14 Январь 10:39 80237\n14 Январь 17:30 78603\n15 Январь 22:39 49313\n16 Январь 18:38 38945


Сўнгги йилларда демократик, ташқи дунё учун очиқ ва рақобатбардош янги Ўзбекистонни қуриш доирасида фуқароларнинг вакиллик органларига сайлаш ҳамда сайланиш бўйича конституциявий ҳуқуқларини таъминлаш соҳасида кенг қамровли ишлар амалга оширилди.\nДемократик ҳуқуқий давлатнинг ажралмас белгиси бўлган умумий, тенг, тўғридан-тўғри, яширин овоз бериш тамойилларига таянган ҳолда сайлов ҳуқуқини таъминлаш, сайловларни эркин ва адолатли, очиқ ҳамда ошкора ўтказишга оид ҳуқуқий асосларини мустаҳкамлашга, жумладан, замонавий демократик сайлов тизимини ривожлантиришга қаратилган изчил чоралар кўрилди.\nШу билан бир қаторда, Ўзбекистон сайлов қонунчилиги шу давргача бўлиб ўтган сайловлар давомида тўпланган миллий тажриба, илғор хорижий сайлов амалиёти, шунингдек, халқаро стандартлар, фуқароларнинг сиёсий онги ҳамда электорал маданиятининг ўсиши, амалга оширилаётган демократик ислоҳотларнинг бориши ва талабларини ҳисобга олган ҳолда жадал такомиллашиб бормоқда.\nШу ўринда янги Ўзбекистон сайлов қонунчилиги ривожланишининг қуйидаги уч босқичини алоҳида ажратиб кўрсатиш мумкин.\nБиринчи босқич — алоҳида сайлов қонунларидан Сайлов кодекси сари\nҚонунчиликни кодификация қилиш масаласи тизимли равишда ягона меъёрий-ҳуқуқий ҳужжатларни яратиш ва амалдаги қонунчиликни чуқур ҳамда ҳар томонлама қайта кўриб чиқиш баробарида, эскирган норматив-ҳуқуқий ҳужжатларни бекор қилиш, янги ҳуқуқий қоидаларни ишлаб чиқиш ва миллий ҳуқуқий тизимни комплекс равишда ривожлантиришни талаб этади.\nХусусан, хорижий давлатларда сайловга тайёргарлик кўриш ва уни ўтказиш тартиби оддий қонунлар, конституциявий қонунлар ёки сайлов кодексларини қабул қилиш йўли билан тартибга солинади. Шу билан бирга, дунёнинг 30 дан зиёд мамлакатларида сайловларни Сайлов кодекси ёрдамида ҳуқуқий тартибга солиш модели қўлланилади.\nЯнги Ўзбекистон ҳам сайлов қонунчилигини кодификация қилиш йўлини танлади. 2019 йилда илгари тарқоқ бўлган бешта сайловга оид қонун ўрнига ягона Сайлов кодекси қабул қилинди. Мазкур Кодекс мамлакатнинг барча сиёсий кучлари ҳамда партиялари, фуқаролик жамияти институтлари иштирокида умумхалқ муҳокамаси асосида ишлаб чиқилди. Унда ЕХҲТ Демократик институтлар ва инсон ҳуқуқлари бўйича бюроси ҳамда Европа Кенгашининг Венеция комиссияси, чет эллик кузатувчилар, ШҲТ, МДҲ, ИҲТ каби бир қатор халқаро ташкилотлар миссияларининг Ўзбекистонда ўтган сайловлар бўйича тавсиялари ҳисобга олинган. Хусусан, 2016 — 2019 йилларда Ўзбекистонда бўлиб ўтган сайловлар бўйича ЕХҲТ Демократик институтлар ва инсон ҳуқуқлари бўйича бюросининг 29 та тавсияси Ўзбекистон сайлов қонунчилигида тўлиқ, саккизтаси қисман бажарилган, қолганлари эса, экспертлар томонидан ўрганилмоқда.\nСайлов кодексининг қабул қилиниши, ўз навбатида, янги Ўзбекистонни демократлаштириш ва либераллаштириш, фикрлар хилмахиллигини қўллаб-қувватлаш ҳамда кўп партиявийлик йўлидан барқарор ривожланиш ифодаси сифатида намоён бўлди.\nСайлов кодексининг энг муҳим хусусиятлари қуйидагилардан иборат:\nбиринчи хусусияти, миллий сайлов қонунчилигида парламентнинг камида битта палатаси аъзоларини тўғридан-тўғри сайлашни назарда тутувчи сайловлар тўғрисидаги халқаро ҳужжатларнинг асосий қоидалари ўз аксини топди. Қонунчилик палатасидаги депутатлик ўринлари сонини сақлаб қолган ҳолда (150 ўрин), парламент қуйи палатаси учун Ўзбекистон Экологик ҳаракатидан депутатликка номзодларни кўрсатиш ва сайлаш талаблари қонунчиликдан чиқариб ташланди;\nиккинчи хусусияти, сайловчиларга сайловларда бир нечта партияларнинг иштирок этишини қўллаб-қувватлаш имконияти берилди — сайловчилар бир ёки бир нечта сиёсий партияларни қўллаб-қувватлаб имзо қўйиш ҳуқуқига эга эканлиги белгиланди;\nучинчи хусусияти, сиёсий партиялар Президентликка ва Қонунчилик палатаси депутатлигига номзод кўрсатиш ҳуқуқига эга эканлиги қонуний равишда белгилаб қўйилди. Шу билан бирга, сиёсий партиялар ўз партияси аъзоларини ёки партиясизларни номзод сифатида кўрсатиш ҳуқуқига ҳам эга;\nтўртинчи хусусияти, катта жамоат хавфини туғдирмайдиган ва унча оғир бўлмаган жиноятларни содир этгани учун озодликдан маҳрум қилиш жойларида жазони ўтаётган шахсларнинг сайловларда иштирокини чекловчи қоида чиқариб ташланди;\nбешинчи хусусияти, сиёсий партиялардан номзодларнинг ишончли вакиллари сони кўпайтирилди (Президентликка номзодлар учун — 15 тагача, парламент депутатлари — 10, халқ депутатлари вилоят Кенгашлари — 5, туман ва шаҳар Кенгашлари — 3);\nолтинчи хусусияти, сайловларнинг очиқлиги ва демократиклигини таъминлашда сиёсий партиялардан кузатувчилар роли кучайтирилди. Улар овозларни санаш натижалари бўйича сайлов комиссиясининг баённомаси тузилгач, сайлов натижалари тўғрисидаги ҳужжатларнинг кўчирма нусхаларини дарҳол олиши мумкин. Сайлов участка комиссиясининг овозларни санаш тўғрисидаги баённоманинг кўчирма нусхаси билан ҳамма танишиб чиқиши учун участка сайлов комиссияси биносига камида қирқ саккиз соат муддатга дарҳол осиб қўйиш тартиби ўрнатилди;\nеттинчи хусусияти, сайлов комиссиялари томонидан жисмоний ва юридик шахсларнинг сайловларни ташкил этиш, ўтказиш ҳамда унинг натижаларини чиқаришга оид мурожаатларини кўриб чиқиш тартиби такомиллаштирилди. Бундан ташқари, номзод ёки кузатувчи сайлов жараёнининг ҳар қандай жиҳати (шу жумладан, қайта ҳисоблашни талаб қилиш ёки сайлов натижаларини бекор қилиш) тўғрисида шикоят қилиш ҳуқуқига эга. Сайлов комиссиялари, жумладан, Марказий сайлов комиссиясининг қарорлари устидан судга шикоят қилиниши қонуний равишда белгилаб қўйилган. Шикоят берган шахслар уни кўриб чиқишда бевосита иштирок этиш ҳуқуқига эга;\nсаккизинчи хусусияти, қонун даражасида Сенат аъзоларини сайлаш тартиби белгиланиб, Марказий сайлов комиссиясининг уларни сайлаш тартиби тўғрисидаги Низоми бекор қилинди;\nтўққизинчи хусусияти, Сайлов кодексида сиёсий партиялар ва уларнинг номзодлари томонидан олиб борилаётган ташвиқот турлари, шакллари ҳамда усуллари аниқ белгилаб қўйилди;\nўнинчи хусусияти, кузатувчилар, партияларнинг ваколатли вакиллари ва оммавий ахборот воситаларига алоҳида эътибор берилган. Сайлов кодекси юқоридаги сайлов жараёни иштирокчиларининг ҳуқуқлари доирасини белгилаб қўйди. Уларнинг иштироки туфайли сайлов жараёнининг шаффофлиги таъминланади. Сайлов комиссиясининг мажлисларида сиёсий партиялар, оммавий ахборот воситалари вакиллари, фуқароларнинг ўзини ўзи бошқариш органлари, хорижий давлатлар ва халқаро ташкилотларнинг кузатувчилари иштирок этишлари мумкин. Сайлов комиссияларининг йиғилишлари очиқ ўтказилади. Сайлов комиссияларининг қарорлари оммавий ахборот воситаларида эълон қилинади ёки Сайлов кодексида белгиланган тартибда ҳаммага маълум қилинади;\nўн биринчи хусусияти, сайловчилар — фуқароларнинг доимий ва вақтинча яшаш жойлари тўғрисидаги маълумотларни ўз ичига олган давлат ахборот ресурси бўлган Ўзбекистон Республикасининг Ягона электрон сайловчилар рўйхати яратилиши назарда тутилган.\nУмуман олганда, 2019 йилда ҳокимият вакиллик органларига бўлиб ўтган сайловлар давомида Сайлов кодексини амалда қўллаш шуни кўрсатдики, у фуқароларнинг конституциявий сайлов ҳуқуқларини қатъий равишда демократик адолат, ошкоралик, очиқлик ва шаффофлик тамойиллари асосида сайловларда эркин иштирок этиши учун зарур шарт-шароитларни, сиёсий партиялар ҳамда уларнинг номзодлари учун — сайлов кампанияси давомида кенг ва тенг имкониятларни яратиб беришга хизмат қилди.\nИккинчи босқич — сайлов комиссиялари мустақиллигини ҳуқуқий таъминлаш\nСайлов кодекси ва мамлакатни демократлаштиришнинг иккинчи босқичи 2021 йил февраль ойида Ўзбекистон Республикасининг қонун ҳужжатларига тегишли ўзгартиш ва қўшимчалар киритилиши билан боғлиқ. Шу билан бирга, қуйидаги вазифаларни ҳал этишга алоҳида эътибор берилган.\nбарча фуқароларнинг сайловларда фаол иштирокини таъминлаш, уларнинг жойлашган ери ва вақтинчалик яшаш жойларидан қатъи назар, сайлов ҳуқуқларидан фойдаланиш учун имкон яратиш. Биринчи бор чет элда яшовчи Ўзбекистон фуқароларини, уларнинг дипломатик ваколатхоналарда консуллик рўйхатидан ўтказилишидан қатъи назар, сайловчилар рўйхатига киритиш тартиби, шунингдек, чет элда истиқомат қилаётган ёки ишлаётган жойидаги сайловчиларнинг сайлов қутиларида овоз беришининг ҳуқуқий асослари қонун билан тасдиқланди.\nМарказий сайлов комиссияси бошчилигидаги барча даражадаги сайлов комиссиялари — барча сайлов ташкилотчилари тизимининг мустақиллигини мустаҳкамлаш демократик сайловларнинг зарур ҳамда энг муҳим шартидир. Шу мақсадда МСК ва сайлов комиссиялари аъзоларининг мақоми қонуний равишда мустаҳкамланди, сайлов комиссиялари номзодларнинг сайловчилар билан учрашувларини ташкил этиш учун сайлов ташкилотчилари учун хос бўлмаган вазифалар бекор қилинди; сайлов комиссиялари тизими мақбуллаштирилди — туман (шаҳар) Кенгашларига сайлов ўтказадиган округ сайлов комиссиялари институти тугатилди. Мақбуллаштириш натижасида 5 минг 739 та кераксиз округ сайлов комиссияси тугатилди, инсон ресурсларининг катта қисми (54 мингдан ортиқ киши) озод қилинди.\nШундай қилиб, сайлов комиссияларининг барча давлат органларидан мустақиллигини таъминлаш учун зарурий ҳуқуқий шароитлар яратилди. Сайловларнинг ташкилий-ҳуқуқий даражаси, улар натижаларининг қонунийлиги, асосан, сайлов жараёнининг барча субъектлари томонидан қонунчилик қоидаларига қанчалик тўғри риоя қилинишига боғлиқдир.\nсиёсий партиялар учун сайловолди ташвиқотини олиб бориш, жумладан, сайлов кампаниясини ўтказиш учун оммавий тадбирларни ташкил этишга оид янада қулай ҳуқуқий шароитлар яратиш. Сайловларнинг демократик, адолатли ва ҳалол ўтишини таъминлаш бўйича миллий, хорижий ҳамда халқаро тажрибани чуқур ўрганиш асосида, Ўзбекистонда сайловларнинг конституциявий муддатлари декабрь ойининг учинчи ўн кунлигининг биринчи якшанбасидан октябрь ойининг учинчи ўн кунлигининг биринчи якшанбасига кўчирилди.\nсайлов кампанияси даврида давлат ресурсларидан фойдаланишга йўл қўймаслик. ЕХҲТ Демократик институтлар ва инсон ҳуқуқлари бўйича бюросининг турли аъзо давлатлардаги сайловларни кузатиш миссиялари ўзларининг якуний ҳисоботларида устувор тавсиялар сифатида (масалан, 2018 йилда Грузияда бўлиб ўтган президент сайловлари тўғрисида) “маъмурий ресурслардан фойдаланишда суиистеъмолликларнинг олдини олишга оид шикоятларни самарали ва ўз вақтида кўриб чиқиш механизмини яратиш” зарурлигини кўрсатиб ўтмоқда. Ўзбекистонда миллий ҳамда хорижий тажриба ҳисобга олинган ҳолда, давлат хизматчилари (агар у ишончли вакил бўлмаса), шунингдек, ҳарбий хизматчилар, диний ташкилотлар ходимлари ва судьялар томонидан ташвиқот ишларини олиб боришни тақиқлаш қонуний равишда мустаҳкамланган. Бу сайловларнинг холислиги, қонунийлиги ва адолатлилигини таъминлаш йўлидаги яна бир муҳим қадамдир.\nИккинчи босқичнинг энг муҳим янги қоидаларидан бири — сиёсий партиялар тўғрисидаги қонунчилик ҳамда уларни молиялаштиришнинг Сайлов кодексига мувофиқлаштирилиши; Президент ва парламент сайловлари ҳамда маҳаллий вакиллик органларига сайловларнинг давлат томонидан молиялаштириш тартиби белгиланиши ва сайлов комиссиялари қарорлари устидан тушган шикоятларни кўриб чиқиш вақтининг ўн кундан беш кунгача қисқартирилишидир.\nСайлов қонунчилигини демократлаштиришнинг иккинчи босқичи фуқароларнинг конституциявий сайлов ҳуқуқларини тўлиқ амалга оширишга, уларнинг сайловлардаги иштирокини кенгайтиришга ёрдам беради ва демократик сайловларни ўтказиш учун асос бўлиб хизмат қилади.\nУчинчи босқич — адолатли сайловларнинг ҳуқуқий асослари\nЯнги Ўзбекистоннинг замонавий сайлов тизими яратилиши кўп йиллик эволюцион жараён ва ҳар томонлама сиёсий мулоқот маҳсулидир. Умуман олганда, сайлов қонунчилигига сайлов жараёнини такомиллаштиришга қаратилган кўплаб ўзгартишлар киритилди. Ҳар бир, ҳаттоки, кичик бир ўзгартиш киритишда ҳам доим пухта иш олиб борилди, ўтган сайлов кампаниялари таҳлил қилинди ҳамда таҳлиллар асосида қонунчиликни такомиллаштириш бўйича таклифлар ишлаб чиқилди.\nСайлов тизими бир неча йиллар давомида фаол ривожланиб борди, бу ўзгартишлар мамлакатнинг сиёсий ва ҳуқуқий ривожланишининг мантиқий давоми бўлиб хизмат қилди.\nОлий Мажлис Қонунчилик палатасининг бир гуруҳ депутатлари Сайлов кодексини сайлов қонунчилиги ва сайлов амалиётини янада такомиллаштириш, уни халқаро демократик стандартлар ҳамда чинакам демократик сайловлар соҳасидаги илғор тажрибаларга мослаштиришга қаратилган ўзгартиш ва қўшимчалар киритиш тўғрисида ташаббус кўрсатди.\nЯнги киритилган ўзгартишлар қуйидагилардан иборат:\nБиринчидан, ваколатларни тақсимлашни давом эттириш ҳамда таъсис (Марказий сайлов комиссияси бошчилигидаги сайлов комиссиялари тизими) ва суд ҳокимияти ўртасида ўзаро мувозанат тамойилини мустаҳкамлаш.\nКиритилган ўзгартиш ва қўшимчалар, биринчи навбатда, сайлов участкаси комиссияларининг қарор қабул қилишлари учун мустақиллик ҳамда масъулиятини кучайтиришни, шу билан бирга, фуқароларнинг, сайлов жараёни бошқа иштирокчиларининг сайлов комиссиялари ҳаракатлари ва уларнинг қарорлари тўғрисидаги мурожаатлари ҳамда шикоятларини кўриб чиқишда судларнинг ролини оширишни назарда тутади.\nЕХҲТ Демократик институтлар ва инсон ҳуқуқлари бўйича бюросининг тавсияларини ҳисобга олган ҳолда, Сайлов кодексида МСК сайловчилар ҳамда сайлов жараёнининг бошқа иштирокчиларидан сайлов комиссиялари ҳаракатлари ва уларнинг қарорлари тўғрисидаги аризаларини кўриб чиқмаслиги нормаси белгилаб қўйилди.\nБу эса, ўз навбатида, шикоят ва мурожаат қилишнинг икки томонлама (МСК ва судга) тизимини бартараф этади, шунингдек, бир-бирига зид хулоса ҳамда қарорлар қабул қилинишининг олдини олади. Барча сайловга оид низолар фақат судларнинг ваколатига тегишли бўлади.\nШу билан бирга, фуқароларнинг сайлов ҳуқуқларини суд орқали ҳимоя қилиш сезиларли даражада кучайтирилмоқда. Сайлов кодексига мувофиқ:\n- ҳар бир фуқаро сайловчиларнинг рўйхатларидаги хато ёки ноаниқлик тўғрисида участка сайлов комиссиясига арз қилиши мумкин. Участка сайлов комиссияси 24 соат ичида мурожаатни текшириши ва хатони ёки ноаниқликни бартараф этиши ёхуд мурожаат қилувчига унинг мурожаати рад этилганлиги тўғрисида асослантирилган жавоб бериши шарт. Шу билан бирга, участка сайлов комиссиясининг ҳаракатлари ҳамда қарорлари устидан судга шикоят қилиниши мумкин;\n- сиёсий партиялар органлари, уларнинг номзодлари, ишончли вакиллари, кузатувчилар ва сайловчилар сайлов комиссиялари қарорлари устидан судга шикоят қилишлари мумкин;\n- Марказий сайлов комиссиясининг қарорлари устидан Ўзбекистон Республикаси Олий судига шикоят қилиниши мумкин.\nСайлов кодексида сайлов қонунчилиги субъектларининг сайловга тайёргарлик кўриш ва уни ўтказишнинг барча босқичида қабул қилинган қарорлар устидан шикоят қилишнинг аниқ тартиби назарда тутилган. Кодексда сайлов комиссиялари томонидан жисмоний ҳамда юридик шахсларнинг сайловларни ташкил этиш, ўтказиш ва натижаларига оид мурожаатларини кўриб чиқиш тартиби белгилаб қўйилди.\nБуларнинг барчаси фуқароларнинг одил судловга бўлган асосий ҳуқуқини амалга оширишга ёрдам беради (низо судда кўриб чиқилиши ва ҳал қилиниши керак). Зеро, таъсис ҳокимияти фақат сайловларни ташкил этиш, фуқароларнинг ўз хоҳиш-иродасини эркин ифода қилиши учун шарт-шароит яратиш масалаларини ҳал этиши керак, сайлов комиссиялари ҳаракатларини (ҳаракатсизлигини) баҳолаш эса судлар томонидан амалга оширилиши лозим.\nИккинчидан, сайлов жараёнида сиёсий партиялар томонидан уюштириладиган оммавий йиғилишлар, митинглар ҳамда намойишлар тўғрисида маълум қилиш тартибини жорий этиш. 2019 йилда, парламент сайловлари олдидан сиёсий партиялар бутун мамлакат бўйлаб 800 дан ортиқ оммавий митинглар ўтказди. Мазкур тадбирлар давомида сиёсий партияларга ҳеч қандай тўсқинлик бўлмаган ва оммавий тадбирларни ўтказиш ҳуқуқларининг бузилиши тўғрисида улар томонидан мурожаатлар ҳам келиб тушмаган.\nБироқ ушбу соҳада қонунчиликда муайян бўшлиқ мавжуд эди. Шунинг учун Сайлов кодексида партиялар оммавий тадбирларни олдиндан — камида уч кун олдин — ҳокимликларга улар ўтказиладиган жой ва вақти тўғрисида маълум қилиш ҳақида меъёр киритилган. Яъни, энди рухсат берувчи эмас, балки маълум қилиш тартиби ишлайди.\nУчинчидан, округ сайлов комиссияларининг Президент сайловини ташкил этиш ва ўтказиш бўйича салоҳиятини кучайтириш. Яъни, қонунчиликка мувофиқ, сайловга камида етмиш кун қолганда Марказий сайлов комиссияси раиси, раис ўринбосари, котиб ҳамда комиссиянинг олтидан саккизтагача аъзоларидан иборат таркибда Ўзбекистон Республикаси Президенти, Қонунчилик палатаси депутатлари сайлови бўйича округ сайлов комиссияси тузилади. Бироқ бу ерда ўзига хос хусусиятларни ҳисобга олиш керак: парламент сайловлари учун битта сайлов округи таркибида 70 — 120 сайлов участка комиссиялари, Президентлик сайловлари пайтида эса 1000 га яқин сайлов участка комиссиялари тузилади. Натижада Президент сайловлари давомида сайлов участка комиссиялари фаолиятини мувофиқлаштириш ва уларга самарали ёрдам бериш вазифаси анча қийинлашади. Шу боис ҳам Сайлов кодексида участка сайлов комиссияси аъзолари сони кўпайтирилди.\nУчинчи босқич, шунингдек, аввалги сайловлар давомида аниқланган техник ва ташкилий муаммоларни бартараф этадиган бир қатор бошқа янгиликларни ҳам назарда тутади. Умуман олганда, улар адолатли ҳамда чинакам демократик сайловларни ўтказишнинг умумэътироф этилган халқаро тамойилларини ҳисобга олган ҳолда сайлов қонунчилиги ва амалиётини демократлаштиришга хизмат қилади.\nАҳоли электорал маданиятини юксалтириш — шаффофлик ва адолатлилик гарови\nЎзбекистондаги демократик ўзгаришлар, шунингдек, фуқаролар ва фуқаролик институтларининг сиёсий-ҳуқуқий онгининг тобора ўсиб бораётгани сайлов тизимини янада такомиллаштиришнинг асосидир.\nЎзбекистон парламенти Ногиронлар ҳуқуқлари тўғрисидаги конвенцияни ратификация қилди. Конвенциянинг 29-моддасига биноан, иштирокчи давлатлар ногиронлиги борларнинг сиёсий ҳуқуқлари ва улардан бошқалар билан тенг равишда фойдаланиш имкониятини кафолатлайди, хусусан, тўғридан-тўғри ёки эркин танланган вакиллари орқали жамиятнинг ижтимоий-сиёсий ҳаётида бошқалар билан тенг равишда самарали иштирок этиш, жумладан, овоз бериш ҳамда сайланиш ҳуқуқи ҳамда имкониятига эга бўлишини таъминлайди.\nСайлов кодекси ногиронлиги борлар томонидан овоз бериш орқали мамлакатнинг ижтимоий ва сиёсий ҳаётида қатнашиш ҳуқуқларини амалга оширишнинг барча механизмини ўзида мужассам этган. Овоз бериш хоналари имконияти чекланган одамлар учун пандуслар билан жиҳозланган бўлиши керак. Сайлов участкаларида техник жиҳозлар — столлар, кабиналар ҳамда сайлов қутилари — ногиронлиги борлар коляскасидаги сайловчиларнинг эҳтиёжларини ҳисобга олган ҳолда ўрнатилиши керак.\n2019 йилда Олий Мажлис Қонунчилик палатасига бўлиб ўтган сайловлар давомида сайлов комиссияларига 4 минг 158 нафар турли даражадаги ногиронлиги борлар жалб қилинган. 2021 йил май ойида Марказий сайлов комиссияси ва Ногиронлар жамияти, Кўзи ожизлар жамияти, Карлар жамияти ҳамда Ўзбекистон ногиронлар уюшмаси ўртасида Ҳамкорлик тўғрисида меморандум имзоланди. Ногиронлиги бор сайловчилар учун энг қулай шароитларни яратиш мақсадида сайлов комиссиялари томонидан бир қатор ташкилий тадбирлар амалга оширилди ва тегишли зарур ахборот материаллари тайёрланди. Мамлакат Президенти лавозимига рўйхатдан ўтган номзодлар тўғрисидаги маълумотлар сайлов участкаларининг ахборот тахталарида жойлаштирилади.\nМасалан, кўзи ожиз сайловчи, шаблонга бўш бюллетенни қўйган ҳолда, рўйхатдан ўтган номзоднинг исмини Брайль алифбосини қўллаш орқали сезиши ва тегишли уянинг майдонига ўзи истаган белгини қўйиши мумкин бўлади. Эшитмайдиган ҳамда эшитиш қобилияти паст бўлган сайловчилар учун овоз бериш кунида аризалар бўлса, овоз бериш жойларига сурдо таржимонлар таклиф қилиниши мумкин. Сайловолди телевидение дастурлари сурдо таржимонлар ва субтитр билан эфирга узатилади ҳамда кўзи ожизлар учун материаллар Брайль алифбосидан фойдаланган ҳолда махсус журналларда нашр этилади.\nУшбу чора-тадбирларнинг барчаси ногиронлиги борлар ўз хоҳиш-иродасини эркин ифода қилишига ёрдам беради.\nСайловчиларнинг электорал маданияти ва фаоллигини ошириш, сайлов институтига бўлган ишончни кучайтириш, давлат ҳокимиятини шакллантириш ва конституциявий тамойилларни янги шароитларда амалга оширишнинг ягона замонавий ҳамда демократик механизми эканига бўлган ишончини мустаҳкамлашдир.\nСайловчиларнинг электорал маданиятини сифат жиҳатидан юксалтириш учун қуйидаги вазифаларни амалга ошириш зарур:\nбиринчи вазифа: ташкилотчиларнинг касбий маҳоратини ошириш, шунингдек, сайловчилар ва сайлов жараёни бошқа иштирокчиларининг ҳуқуқий маърифат тизимини мустаҳкамлаш ҳамда такомиллаштириш, бу ишларга мақсадга мувофиқ равишда, оммавийлик ва кенг қамровлилик хусусиятини бериш;\nиккинчи вазифа: сайлов жараёнининг турли тоифадаги иштирокчилари, айниқса, ёшларнинг умумий ҳуқуқий ва электорал маданиятини ошириш;\nучинчи вазифа: оммавий ахборот воситалари билан ишлашни такомиллаштириш, уларнинг сайлов жараёни тўғрисидаги билимларини ошириш, уларни сайловларнинг барча босқичида ишончли маълумотларни тарқатиш жараёнига жалб қилиш, шунингдек, жамиятда медиа маданиятини юксалтириш;\nтўртинчи вазифа: фуқаролик жамияти институтларини сайлов жараёнининг демократиявийлиги, қонунийлиги ва адолатлилигини таъминлашга ҳамда уларни сайлов жараёнининг барча иштирокчилари, сайловчиларнинг ҳуқуқлари ва манфаатларини ҳимоя қилиш бўйича давлат органлари фаолиятига жалб қилиш. Шу билан бирга, қонун лойиҳаларини ишлаб чиқиш ҳамда давлат аҳамиятига эга бўлган қарорларни қабул қилишда жамоатчилик фикрини ҳар томонлама ўрганиш орқали аҳолининг фаоллигига ва уларнинг давлат аҳамиятидаги қарорларни қабул қилишга жалб этилишига алоҳида эътибор қаратиш лозим. (масалан regulation.gov.uz портали ёки “Менинг фикрим” орқали);\nбешинчи вазифа: янги ахборот-коммуникация технологиялари асосида ахборот-ҳуқуқий таълим ресурсларини шакллантириш ва ривожлантириш.\nУшбу чора-тадбирларнинг барчаси сайловчиларга ўз хоҳиш-иродасини эркин ифода этиш кафолатларини таъминлаш, ватанпарварлик ва масъулият туйғусини мустаҳкамлаш, жамиятдаги сиёсий барқарорлик ҳамда аҳолининг ҳуқуқий саводхонлигини оширишга ёрдам беради.\nШуни ёдда тутиш керакки, сайлов қонунчилиги ва сайлов тизимини ривожлантириш ҳамда такомиллаштириш жараёни ҳали тўлиқ тугамаган. Зеро, жаҳон амалиёти шуни кўрсатмоқдаки, деярли ҳар бир сайлов кампанияси янги муаммоларни очиб кўрсатмоқда. Биз таклиф қилинган у ёки бу ўзгаришларни тўпланган тажрибадан фойдаланган ҳолда қандай қўлланилишини прогнозлаштириш талаб этиладиган ривожланиш босқичида турибмиз.\nСайлов ташкилотчилари қонунларни яхши билиши ва уларга мувофиқ ишлай олишлари керак. Бунга, бошқа нарсалар қатори, аҳолининг сайлов маданиятини ошириш бўйича Ўзбекистон парламенти томонидан тайёрланган Миллий ҳаракат дастури ёрдам бериши зарур. Муҳими — сайловларни ўтказишда касбий маҳоратнинг ўсишига интилиш, қонунга унинг мазмуни ва моҳиятига мувофиқ хизмат қилиш.\nУмуман олганда, янги Ўзбекистонда сайлов қонунчилиги ва амалиётини демократлаштиришнинг уч босқичи жамиятимизнинг сиёсий, иқтисодий, ҳуқуқий, ижтимоий ҳамда маънавий янгиланиши ва мамлакатни модернизация қилишнинг кенг кўламли ҳамда динамик жараёнлари билан биргаликда, қуйидагиларга:\nбиринчидан, ҳақиқий кўп партиявийлик тизимини юқори даражада ривожлантириш ҳамда мустаҳкамлашга. Мамлакатда соғлом партиялараро рақобат ва барча партияларга сайлов кампаниясини ўтказиш учун тенг шарт-шароитлар яратилган ҳамда сайловга тайёргарлик кўриш ва уни ўтказиш учун ажратилган бюджет маблағларини адолатли тақсимлаш, овоз беришнинг ҳалол ва қонуний бўлишини таъминлаш юзасидан зарур чоралар кўрилган. Бошқача айтганда, навбатдаги Президент сайлови кўп партиявийлик, номзодлар рақобати, очиқлик, фикр эркинлиги ва чинакам танлов шароитида ўтказилади, деб таъкидлаш учун барча асослар мавжуд;\nиккинчидан, фуқаролик жамияти институтлари, волонтёрларнинг сайловларда иштирок этишдаги ўрни ва имкониятларини кенгайтириш, одамларнинг фуқаролик масъулияти ҳамда сиёсий-ижтимоий фаоллик даражасини ошириш билан бир қаторда, фуқароларнинг мамлакат ижтимоий-иқтисодий ривожланиши ва сиёсий, ижтимоий-иқтисодий ислоҳотлар натижаларини талабчанлик билан баҳолашга;\nучинчидан, Ўзбекистонда партиялар ва нодавлат нотижорат ташкилотлари вакиллари, маҳаллий ҳамда хорижий кузатувчилар, оммавий ахборот воситалари учун сайлов кампанияси давомида ўз ҳуқуқ ва мажбуриятларини амалга ошириши учун барча зарур ҳуқуқий шароитларни яратишга;\nтўртинчидан, сайлов жараёнида рақамли технологиялардан фойдаланишнинг кенгайишига ва уларни ҳуқуқий тартибга солишга олиб келади;\nбешинчидан, коронавирус пандемияси инсон ҳаётининг барча жабҳасига ўзгаришлар киритди. Бир қатор мамлакатларда сайловлар бекор қилинди ёки қолдирилди. Энди сайловлар янги шароитда бўлиб ўтмоқда, биринчи марта одамлар сайлов участкаларига антисептик воситалардан фойдаланган ва қатъий равишда ниқоб таққан ҳолда келиши талаб этилмоқда.\nПандемия шароитида сайлов жараёнини ташкил этишда қуйидаги жиҳатларга эътибор қаратиш лозим:\nбиринчиси, сайловларни умумий ташкил этишга қаратилган. Бу бинолар, контактсиз термометрия, одамлар оқимини тартибга солиш, ижтимоий масофа сақлаш, ниқоб режимига риоя қилиш, дезинфекцияловчи воситалардан фойдаланиш билан боғлиқ чора-тадбирлар;\nиккинчиси, сайловчиларга қўйиладиган талаблар, хусусан, ниқоб тақишга, антисептик воситалардан фойдаланишга, масофани сақлаш билан боғлиқ, учинчиси эса, сайлов куни доимий равишда сайлов участкаларида бўладиган сайлов жараёнининг иштирокчиларига — сайлов комиссиялари аъзолари, кузатувчилар ва ишончли вакилларга тегишлидир.\nДарҳақиқат, сайловлар давлат ҳокимиятини шакллантиришнинг самарали механизмларига айланиб, унинг изчиллиги ва сиёсий барқарорлигини таъминлайди.


Аралашмали силос тайёрлаш бўйича тавсиялар\nАралашмали силос тайёрлашнинг афзалликлари\nМуаллиф Агроном 07.02.2020\nСилос – қишки мавсумда асосий озиқалардан бири ҳисобланади ва ҳамиша хўжаликларда тайёрланади. Тўйимли силос учун фойдаланиладиган ўсимликлар: маккажўхори, рапс, соя, суданка, кунгабоқар ва бошқалар. Бу ўсимликлардан тайёрланган силос ҳайвонларни рационига қўшиб берилади, чунки унинг протеин, энергетик қиймати юқорироқдир. Бу озиқалар яхши ейилади, яхши ҳазм бўлади.\nҲайвонларнинг озуқасида асосий элемент оқсил ҳисобланади. Унинг етишмовчилиги рационда концентрат, оқсилли қўшимчалар, кунжара ва шрот ҳисобида тўлдирилади. Зоотехникавий нормаси бўйича 50-70% протеин макка ва кунгабоқар силоси ташкил этади. Протеинли озиқада кам бўлиши қон таркибида гемоглобинни камайиши, ферментларнинг ташкил бўлиши бузилиши, шунингдек, жигар ва бошқа органларнинг бузилишига олиб келади. Азот баланси камаяди, оқсилларни қондаги, жигардаги, теридаги, мускулларда 2-3 марта камаяди.\nМаккажўхорилардан соя билан аралаштириб силос тайёрланганда таркибидаги протеин 44,6-91,0% кўпаяди. Ёғ моддалар энергетик алмашувида специфик муҳим роль ўйнайди. Ёғ парчаланганда организмга иссиклик энергия манбаси бўлиб ҳисобланади. Агар организмга ёғ етишмаса ёғ ва липид алмашувлари бузилади. Натижада авитаминоз, тери касалликлар келиб чиқади. Агар маккажўхори ва соя биргаликда силос тайёрланса таркибидаги ёғни 1,7-2,1 мартагача оширади.\nСудан ўтида тайёрланган силос ва уни рапс билан аралаштириб бойитилса, таркибидаги қуруқ моддаги протеин 1,66-2,31 марта бойийди.\nХулоса қилиб айтганда, олиб борилган тажрибалар шуни кўрсатадики, тайёрланган силос ҳар хил ўсимликларни аралашмасидан маккажўхори, соя, рапс, судан ўти ва бошқа ўсимликлар оқсил кўрсаткичининг рационда кўпайишини таъминлайди. Бу аралашмани фермер хўжаликларига ер майдонларини кўпайтириш, силос конвейнерини тайёрлашга тавсия этиш мумкин.\nМанба: «Ўзбекистон қишлоқ ва сув хўжалиги» журнали 10-сон 2019 йил, Д.Рахманов «Чорвачилик ва паррандачилик илмий-тадқиқот институти» докторанти, З.Ахмедова, б.ф.д., профессор


Ҳарбийлар Бухоро вилоятидаги табиий офат оқибатларини бартараф этишга 2,5 миллиард сўм йиғиб беришди — 21asr.uz\nМаълумки, шу йил 27 апрелда қўшни Туркманистон ҳудудидан кириб келган кучли шамол мамлакатимизнинг Бухоро, Қашқадарё, Навоий ва Самарқанд вилоятларидаги инфратузилма ва ижтимоий объектларга жиддий зарар етказди. Табиий офатдан Бухоро вилоятининг Олот ва Қоракўл туманлари энг кўп зарар кўрди.\nМамлакатимизда табиий офат оқибатларини бартараф этиш бўйича тезкор чора-тадбирлар кўрилиб, бу ҳақида Президент фармойиши қабул қилинди. Бухоро вилоятида юз берган табиий офат оқибатларини бартараф этиш бўйича Ҳукумат комиссияси ташкил этилди. Фуқароларга керакли ёрдамлар кўрсатилиб, қишлоқ ва ўрмон хўжалигига етказилган зарарни ва йўқотишлар ўрни қопланиши белгиланди. Шунингдек, турли акциялар орқали бутун мамлакатимиздан Бухоро вилоятига ёрдам кўрсатиш бошланди.\nЖараёнда ҳарбий хизматчилар ҳам фаол бўлдилар. Улар аҳолининг уй-жойларини тиклаш, коммуникация воситаларини таъмирлаш, зарар етган инфратузилма ва ижтимоий объектлар фаолиятини қайта йўлга қўйиш ҳамда бошқа ишларда юртдошларимиз ёнида бўлиб, улар билан елкама-елка меҳнат қилишди. Фидойи ҳарбий хизматчилар бу билан тўхтаб қолмасдан, хайр-саховат борасида ҳам илғорлардан бўлди.\nЯъни Мудофаа вазирлиги ҳарбий хизматчилари томонидан Бухоро вилоятида рўй берган табиий офат оқибатларини бартараф этишга ихтиёрий равишда 2,5 миллиард сўмдан ортиқ пул маблағлари йиғиб берилди. Тўпланган пуллар Бухоро вилояти ҳокимлиги ҳисоб рақамига ўтказилди.\nҲа, элим деб, юртим деб яшайдиган, дахлдорлик ҳисси устувор ҳарбий хизматчилар ҳар доим қасамёдига содиқ, Ватан ва халқ осойишталиги йўлида фидойилик билан хизмат қилишга доим тайёрдирлар.\nИталия А Сериясига 20 июнь куни рестарт берилади


Эрон Ислом инқилоби посбонлари корпуси (ИИПК) қўмондони Ҳусайн Саламий ракетани учириш маросимида журналистлар олдида нутқ сўзламоқда. [ИИПК]\nБутун мамлакат бўйлаб COVID-19 коронавируси пандемияси авж олган бир пайтда, чоршанба (22 апрел) куни Эронга тегишли илк жанговар сунъий йўлдошнинг орбитага учирилиши Теҳрон учун устувор бўлган масалаларни савол остида қолдирган.\n«Бугун биз самодан туриб Ерни кузатмоқдамиз. Бу – қудратли давлат шаклланишининг бошланишидир», деди Эрон Ислом инқилоби қўриқчилари корпуси (ИИПК) қўмондони, генерал-майор Ҳусайн Саламий «Фарс» ахборот агентлигига кўра.\nИИПК хабарига кўра, «Нур» деб номланган сунъий йўлдош Эрон марказий платосидаги улкан ҳудудни қамраган Марказий чўлидан икки босқичли Qassed ракета ташувчиси ёрдамида коинотга учирилган.\nАфтидан, Эрон бундай турдаги ташувчидан илк бор фойдаланган.\nЭрон ҳудудидан учирилган ҳарбий сунъий йўлдошга эга ракета, 22 апрел куни олинган сурат. [ИИПК]\nБундай кутилмаган операциядан икки ой аввал ҳам Эрон бошқа бир сунъий йўлдошни коинотга учиришга уринган, аммо ноҳарбий ўлчамдаги бу қурилма орбитага чиқа олмаган эди.\nСунъий йўлдошнинг учирилиши Теҳрон учун қайси мақсадлар устувор эканини очиқлаган, cабаби Теҳрон эпидемияга қарши курашда ўз фуқароларига ёрдам беришдан кўра, ҳарбий жасоратини намойиш этиш учун пул сарфлашни афзал кўрмоқда.\nАҚШ Давлат котиби Майк Помпео Эронни БМТ Хавфсизлик кенгаши резолюциясини бузганликда айблар экан, вирусга қарши кураш учун Халқаро валюта жамғармасидан 5 млрд. долларлик фавқулодда кредит сўраган режимнинг иккиюзламачилигини таъкидлаган.\n«Умид қиламанки, Эрон режими ўзининг глобал террорчилик кампаниясини давом эттиришдан кўра, Эрон халқининг саломатлиги ва хавфсизлигини устувор масала сифатида белгилаш талабини қондиради», деди у Вашингтонда журналистларга.\nПомпеога кўра, сунъий йўлдош учирилиши Эроннинг фазовий дастури тижорий эмас, балки ҳарбий мақсадларга хизмат қилишини кўрсатмоқда.\n«Эрон қилган ишлари учун жавоб бериши керак.»\nВашингтон бунгача ҳам Теҳроннинг сунъий йўлдош дастури юзасидан ўз хавотирларини билдирган ва 2019 йил январда ракета ташувчининг учирилиши баллистик ракеталарга нисбатан жорий қилинган чекловга зид эканини айтган эди.\nЭрон ядровий қуролга эга бўлиш нияти йўқлиги ва унинг аэрокосмик фаолияти тинч мақсадларни кўзлашини иддао қилиб келади.\nФитна назариялари ва ёлғон хабарлар\nАммо коронавирус кучайган пайтда, шусиз ҳам оғир иқтисодий вазиятга қарамай, сунъий йўлдошни учириш қарори феврал ойида илк касалланиш ҳолатини қайд этган Эроннинг вирусга қарши самарасиз чора кўраётганидан дарак бермоқда.\nВирус билан боғлиқ вазиятнинг оғир эканлигига қарамай, ҳукумат бошқа мамлакатлар каби каби ўз-ўзини яккалаш режимини жорий қилмаган, натижада касалланиш ва ўлим ҳолатлари сони кескин ошган.\nПайшанба куни Эрон соғлиқни сақлаш вазирлиги вакили Киануш Жаҳонпур мамлакат бўйлаб янги 1030 та касалланиш ҳолати қайд этилган, коронавирусга чалинган беморлар сони эса 87026 тага етгани ҳақида хабар берди. Жами 5481 киши ушбу хасталикдан вафот этган.\nБир вақтнинг ўзида Эрон режимининг жамоатчиликка аниқ маълумотларни етказишда шаффоф эмаслиги халқаро майдондаги хавотирни кучайтирмоқда, шу билан бир вақтда, мамлакатда коронавируснинг назоратсиз тарқалиши унга қўшни ва бошқа давлатларга таҳдид соляпти.\nШу билан бирга, Хитой ва Россия каби Эрон ҳам фаол равишда вирус ҳақида фитна назарияларини тарқатиб, сохта ва янглиш маълумотларни ёйинлаш билан одамлар ҳаётини хавф остида қолдирмоқда.\nСпутникнинг коронавирусга нима дахли бор? Спутникни тўплаш учун икки ой керак бўлдими? Эроннинг ишларига ҳеч ким аралашмаганида, у ўзини демократиядан ҳимоя қилиш учун пул сарфлашга мажбур бўлмас эди.


Бу тўғрида Президентимиз айтганди: БЕШТА ТАШАББУСНИНГ АНДИЖОНЧА ТАЖРИБАСИ - AUZ.UZ\nБу тўғрида Президентимиз айтганди: БЕШТА ТАШАББУСНИНГ АНДИЖОНЧА ТАЖРИБАСИ\nДавлатимиз раҳбари шу йилнинг май ойида Андижонга ташрифи чоғида мактабгача таълим муассасаларида бешта ташаббуснинг Андижонча тажрибасини яратиш таклифини билдирганди. Шундан келиб чиқиб, вилоятда бу борада кенг кўламли ишлар амалга оширилмоқда. Хўжаобод туманидаги 7-мактабгача таълим муассасасида“Биз бахтли болалармиз!” шиори остида ўтказилган тадбир бунга ёрқин мисолдир.\nЎзбекистон “Адолат” СДП туман кенгаши ва мактабгача таълимбўлими ташаббуси билан ташкил этилган мазкур тадбир мусиқий дастур билан бошланди. Тарбияланувчилар ижросидаги рақслар, театрлаштирилган тамошалар, шахмат майдончасидаги чиқишлар ота-оналар томонидан олқишланди. “Болажон” қўғирчоқ театрининг “Эртаклар оламида” номли саҳна кўриниши иштирокчиларда қизиқиш уйғотди. Кичкинтойлар сурат чизиш ва ўйинчоқлар ясашда ҳам ўз иқтидорларини кўрсатдилар.\n-Бешта ташаббус болаларга бўлган эътиборни янада оширди,-дейди туман мактабгача таълим бўлими мудири Дилфуза Болтабоева. - Ота-оналар бизни қўллаб-қувватламоқда. Уларнинг ёрдамида тарбияланувчилар учун кутубхона ҳам ташкил этилди. Ҳафта якуни билан тадбирларда фаол иштирок этганўғил-қизларга китоб совға қилиняпти.\nТадбир ёш талантлар ижросидаги “Андижон полъка” билан якунланди.


“Ўзбекистон” локомотив депоси тасарруфидаги темирйўлчилар ётоқхонаси тўлиқ қайта таъмирланиб, фойдаланишга топширилди.\n“Ўзбекистон темир йўллари” акциядорлик жамияти ташкил этилганига 25 йил тўлиши муносабати билан 8 ноябрь куни ушбу ётоқхонанинг тантанали очилиш маросими бўлиб ўтди. Унда Жамият бошқаруви раиси Х.Хасилов, Ўзбекистон темирйўлчилари ва транспорт қурувчилари касаба уюшмаси Республика Кенгаши раиси Қ.Собиров, “Ўзбекистон” локомотив депоси раҳбар ва мутахассислари, тармоқ тасарруфидаги корхоналарда фаолият кўрсатаётган ишчи-ходимлар иштирок этди.\nТадбирда Х.Хасилов сўзга чиқиб, 7 ноябрь куни Ўзбекистон темир йўллари ташкил топганлигининг 25 йиллиги билан йиғилганларни самимий табриклади.\n–“Ўзбекистон” локомотив депоси раҳбарияти томонидан қайта таъмирланиб, фойдаланишга топширилаётган ушбу темирйўлчилар ётоқхонаси тармоқда ишчи-ходимларнинг ижтимоий ҳимоясига, яшаш шароитларига кўрсатилаётган эътибор ва ғамхўрликнинг яна бир намунасидир, – деди Х.Хасилов. – Қисқа фурсатда кўркам ва сифатли қилиб таъмирланган ётоқхонанинг ҳар бир хонасида соҳа ходимларининг яшаши учун барча шароитлар яратилибди. Сизларни яна бир бор Ўзбекистон темир йўлларининг 25 йиллиги ва янги таъмирланган уй-жойлар билан 90 минг сонли темирйўлчилар номидан табриклайман.\nБошқарув раиси байрам муносабати билан соҳада самарали фаолият кўрсатаётган 18 нафар темирйўлчи “Фахрий темирйўлчи” кўкрак белгиси, 400 нафари фахрий ёрлиқ, 2000 нафари эса ташаккурнома ҳамда 150 нафар соҳа ходими қимматбаҳо совғалар билан тақдирланганини таъкидлаб, бундан кейинги йилларда ҳам темир йўлларимиз учун фидойилик билан меҳнат қиладиган ходимларни ижтимоий қўллаб-қувватлаб, уларнинг фидойи ҳамда ҳалол меҳнатларини муносиб рағбатлантириш учун барча имкониятлар ишга солиниши айтиб ўтди.\nШундан сўнг Х.Хасилов тармоқ тасарруфида фаолият кўрсатаётган 40 нафар соҳа ходимларига қайта таъмирланган уйларнинг калитларини тантанали тарзда топширди. Сўнг эса меҳмонлар ётоқхонада яратилган шароитлар билан яқиндан танишиб чиқдилар.\nШу ўринда бир жиҳатга эътибор қаратиб ўтиш лозим. Жорий йил бошида нураб ётган, қаровсиз, таъмир учун катта маблағ талаб этадиган ушбу ётоқхонани дастлаб Тошкент вилояти Янги йўл тумани ҳокимияти балансига ўтказиб юбориш таклифи ҳам олдинга “ташланган” эди. Бироқ “Ўзбекистон темир йўллари” акциядорлик жамияти раҳбарияти ушбу ётоқхона ҳолати билан яқиндан танишиб чиққач, катта-катта ишларда, буюк қурилишларда меҳнат қилаётган, юк ва йўловчи поездларимиз ҳаракати хавфсизлигини таъминлашда муносиб ҳисса қўшаётган касб эгалари учун қанча маблағ кетса ҳам ушбу ётоқхонани қайта таъмирлаб, бу ерда яшайдиган соҳа ходимлари учун барча шароитларни яратиб бериш тўхтамига келинди. Шундан сўнг таъмирлаш ишлари учун маблағ ҳам ажратилди, қурилиш ишлари ҳам бошлаб юборилди.\n–“Ўзбекистон” станциясида жойлашган ушбу 4 қаватлик ётоқхона 1976 йилда қурилган бўлиб, шу кунга қадар капитал таъмирланмаган эди, – дейди депо мутахассиси Анфиса Рўзиқулова. – Шунга қарамай бу ерда республикамизнинг турли ҳудудларидан келиб, тармоқ корхоналарида фаолият кўрсатаётган соҳа ходимлари фойдаланиб келишган. Йиллар давомида ушбу ётоқхона таъмирига эътибор қаратилмагани учун жуда абгор ҳолатга келиб қолган эди. Қаровсиз қолган хоналар эскириб, сув ва канализация тизими яроқсиз ҳолатда эди, хоналарни иситиш воситалари ва ёнғин хавфсизлиги талабга мутлақо жавоб бермаган. Жорий йил бошида “Ўзбекистон темир йўллари” акциядорлик жамияти раҳбарияти ушбу ҳолатни ўрганиб чиқиб, 4 қаватлик бинони тўлиқ қайта таъмирлаб, кўркам ҳолатга келтириш учун маблағ ажратди. Шундан сўнг апрель ойида нураб қолган бинога тажрибали усталар жалб этилди. Қурилиш материаллари, бино учун зарур эшик-ромлар, иситиш воситалари ўз вақтида етказиб турилди. “Ўзбекистон” локомотив депоси раҳбарияти томонидан ҳар бир қаватдаги хоналарнинг таъмирлаш жараёни назорат қилиниб борилди. Ётоқхонани кўркам ҳолатга келтириш, бу ерда яшайдиган ишчи-ходимларга ҳар томонлама қулай шароитларни яратиб бериш мақсадида барча зарур сифатли қурилиш маҳсулотлари етказиб турилди. Тажрибали қурувчиларнинг куну тун олиб борган тинимсиз меҳнатлари туфайли қисқса фурсатда, бор йўғи 7 ойда кўркам ва шинам ётоқхона замонавий кўринишга келтирилди.\nЎтган вақт давомида бу ерда олиб борилган таъмирлаш ишлари жараёнида ётоқхонанинг 4 та қаватидаги барча хоналар, йўлаклар, бинонинг ташқи қисми тўлиқ таъмирланиб, атроф муҳит ободонлаштирилди.\n4 қаватлик ётоқхонада 118 та хона ва 15 та ошхона мавжуд бўлиб, уларнинг барчаси тўлиқ таъмирдан сифатли чиқарилди. Ҳар бир қаватнинг йўлаклари янгиланди, ювиниш хоналари, ошхоналар кўркам ҳолатга келтирилиб, янги мебель жиҳозлари билан таъминланди. Хоналар ва йўлакларнинг барча эшик ва деразалари замонавий “акфа” ромлари ҳамда “mdf” эшикларига алмаштирилди, иситиш тизими ҳам тўлиқ таъмирдан чиқарилиб, замонавий мосламалар ўрнатилди. Энг муҳими бу ерда истиқомат қилувчилар учун қўшимча қулайлик яратиш мақсадида ҳар бир хона ичида ювиниш хоналари қурилиб, янги жиҳозлар билан таъминланди. Ёнғин хавфсизлиги талаблари ҳам белгиланган меҳёр даражасига келтирилди.\nБиринчи қаватда 32 та хона ва 3 та ошхона мавжуд бўлиб, ҳар бир хонада 2 тадан ишчи-ходим яшаши учун шароит яратилган. Биринчи қават асосан Ўзбекистон темир йўлларининг турли ҳудудларидан хизмат сафарига вақтинча келган темирйўлчиларнинг дам олиб, яшашлари учун мўлжалланган бўлса, 2-, 3-, 4-қаватлар асосан бошқа вилоятларан келиб, Тошкент шаҳри ва пойтахт вилояти ҳудудидаги темир йўл корхоналарида фаолият кўрсатаётган темирйўлчилар оиласи учун 5 йил муддатга берилади.\nМухтасар қилиб айтганда, Ўзбекистон темир йўлларининг 25 йиллиги “Ўзбекистон” локомотив депоси ҳамда Тошкент шаҳри ва вилояти ҳудудидаги тармоқ корхоналарида фаолият кўрсатаётган бир гуруҳ темирйўлчилар ва уларнинг оила аъзолари учун қўшалқ байрам бўлди. Шу куни улар қайта таъмирланиб, барча шароитларга эга хоналарга кўчиб киришди.


Ҳиндистоннинг Марказий Осиё стратегияси.\nЭнергия заҳираларига бой Марказий Осиёда ўз таъсирига эга бўлиш учун халқаро саҳнада беллашув давом этар экан, Ҳиндистон минтақа давлатлари билан алоқаларни мустаҳкамлаш йўлидаги ҳаракатини кучайтирмоқда. Ғарб кузатувчилари фикрича, Деҳли расмийлари Марказий Осиёга нафақат катта бозор ва улкан энергия заҳираси, балки Ҳиндистон хавфсизлиги учун ҳам муҳим минтақа сифатида қарайдилар. Марказий Осиёнинг Покистон ва Хитойга нисбатан муносабати сўнгги йилларда Деҳли расмийларини минтақада актив сиёсат олиб боришига ундаган.\nҲиндистон Бош вазири Атал Бехари Важпайининг Тожикистонга, Ҳиндистон Ташқи Ишлар вазирининг Ўзбекистонга ва Мудофаа вазирининг Қирғизистон ва Қозоғистонга сафари, юқорида келтирилган фикрга мисол бўла олади. Бундан ташқари, Марказий Осиё республикалари билан иқтисодий ҳамкорлик тўғрисидаги шартномани имзолаш орқали Ҳиндистон Ўзбекистоннинг Термиз ва Эроннинг Форс кўрфазидаги Чор Баҳор портини бир-бирига боғловчи транспрот йўли қурилишида қатнашишга рози бўлди. Айни пайтда, Ҳиндистон минтақа давлатлари билан маданий алоқаларни ҳам мустаҳкамламоқда.\nҲиндистон Қозоғистон билан нефт заҳираларини қидириб топиш ҳақидаги шартномани имзолади ва қўшни давлатлар билан ҳам шу каби шартнома имзолаш йўлида музокаралар олиб бормоқда.\nХалқаро терроризмга қарши кураш ва ҳарбий алоқаларни мустаҳкам-лаш доирасида Ҳиндистон Марказий Осиё давлатлари билан қўшма ишчи гуруҳи тузиш ҳақидаги келишувни имзолади. Жейнс Тадқиқотлар Марказининг разведка маълумотларига асосланиб билдиришича, Ҳиндистон Тожикистон пойтахти Душанбе яқинидаги Айни ҳаво базаси инфраструкту-расини қайта тиклашда қатнашмоқда ва у ерга ўз қўшинларини жойлаштириш ниятида.\nМаълумки, Афғонистонга яқин жойлашган бу база Толибларга қарши курашган Шимол Иттифоқи қўшинларига ҳарбий техника етказиб бериш ва уларни тайёргарликдан ўтказишда муҳим рол ўйнаган.\nГарчи, Тожикистон расмийлари рад этаётган бўлсалар-да, Жейнс Тадқиқотлар марказининг ишончли манбаларга асосланиб билдиришича, ҳозирда Ҳиндистон Айний ҳарбий базасини замонавийлаштириш ишларини кенгайтирмоқда ва келажакда у ерга ўз ҳарбий самолётларини жойлаштириши эҳтимолдан ҳоли эмас.\nЎзбекистонлик мустақил сиёсатшунос Малик Абдураззоқов биз билан суҳбатда Ҳиндистоннинг Марказий Осиёдаги фаоллигини Ҳиндистон ҳукумати миллатчилар қўлига ўтгани билан изоҳлайди.\nВашингтонда жойлашган Стратегик тадқиқотлар марказининг Ислом динини ўрганиш бўлими директори, Марказий Осиё давлатлари бўйича мутахассис доктор Ширин Хантер биз билан суҳбатда Ҳиндистоннинг Марказий Осиёда олиб бораётган сиёсий фаоллиги ҳақида шундай деди:\n“Менимча, мазкур сиёсат ортида икки муҳим омил бор. Биринчиси, Ҳиндистон Марказий Осиёда ўз таъсирига эга бўлишни истайди. Ҳиндистон ўзига жануб-шарқ Осиё минтақасида пайдо бўлаётган қудратли давлат сифатида қарайди. Иккинчидан, Ҳиндистоннинг шиддат билан ривожланаётган иқтисодиёти учун маҳсулот экспорт қилинадиган бозорлар лозим. Бундан ташқари мамлакат саноати учун энергия ресурслари керак. Ниҳоят тўртинчидан, Марказий Осиёга яқин жойлашган Покистон билан таъсирни мувозанатга келтириш ҳам кўзда тутилмоқда“, - дейди америкалик мутахассис.\nҲиндистоннинг ашаддий душмани ҳисобланган Покистон эса, Ҳиндистоннинг Марказий Осиёдаги фаоллигидан аллақачон ташвиш билдирган. Айни пайтда, Хитойнинг коммунист раҳбарлари ҳам Ҳиндистоннинг Марказий Осиёдаги фаоллигини диққат билан кузатиб келмоқда.


Москвада ишлаш патенти уч бараварга қимматлади - BBC O'zbek\nМосквада ишлаш патенти уч бараварга қимматлади\nМосква шаҳар Думаси маъқуллаган қонунга кўра, хорижий меҳнат муҳожирлари тўлайдиган патент мидори 3.2 фоизга кўпайтирилди.\nБундан буён Москвада хориж фуқаролари учун белгиланган аванс тўлови бир ойга 4 минг рублни (тахминан 85 АҚШ доллари) ташкил этиши керак.\nҲозирга қадар ушбу тўлов 1216 рублни (тахминан 26 АҚШ доллар) ташкил этаётганди.\nМосква Давлат думаси веб саҳифасида нашр этилган хабарга кўра, пайшанба куни "Москва ҳудудида меҳнат бозорининг минтақавий хусусиятларини акс эттирувчи коэффицентни аниқлаш" ҳақидаги қонун маъқулланди.\nУшбу қонунга кўра, 2015 йил 1-январидан бошлаб, Россия виза талаб қилмайдиган мамлакатлардан келган меҳнат муҳожирлари, жумладан Марказий Осиёликликлар, бир ойга тўрт минг сўм патент тўлагандан кейингина ишлаш ҳуқуқига эга бўлишади.\nПатент муддати бир ойдан бир йилгача бўлади.\nБундан ташқари хориж давлат фуқаролари рус тили бўйича имтиҳон топширишлари ва тиббий суғурта сотиб олишлари зарур.\nМосква расмийлари ҳисоб-китобига кўра, янги тартиб жорий этилгач, Россия пойтахти бюджети тахминан 12 млрд рубль, яъни чорак миллиард доллардан кўпроқ даромад кўриши мумкин.\nЭкспертлар фикрига кўра, бундан буён муҳожирларга Москвада ишлаш йилига тахминан икки минг долларга тушади.\nКузатувчилар янги қонун кучга кириши билан "ноқонуний муҳожирлар" сони ортишини башорат қилишмоқда.\nҚонун кучга киришидан икки кун муқаддам президент Владимир Путин муҳожирлар ҳақидаги қонунлар ислоҳ этилишини маълум қилганди.\nРоссия Федерал Миграция Хизмати маълумотига кўра, шу йилнинг июн ойида Россияда ўн бир миллиондан зиёд хориж фуқароси бўлган.\nРоссияга келиб ишлаётган хорижликлар адади бўйича Ўзбекистон биринчи ўринда туради.\nРасмий маълумотларга кўра, Ўзбекистондан икки ярим миллион одам Россияда меҳнат қилмоқда.\nБиргина Москванинг ўзида бир миллиондан зиёд хориж фуқароси ишлайди.\nШу йил боши кучга кирган тартибга кўра, хориж фуқароларининг Россияда туриш муддати 90 кундан ошмаслиги керак.\nУшбу тартибни бузган хориж фуқаролари Россиядан депортация қилинади ва уларнинг мамлакатга қайтиб кириши беш йилга тақиқланади.\nПодмосковедаги ёнғинда меҳнат муҳожирлари ҳалок бўлган


4 нафар каратэчимиз Осиё чемпионатига финалига чиқди\n19 июль, 2019, 22:30\nБугун, 19 июль куни Тошкент шаҳрида карате (WKF) бўйича катталар ўртасида Осиё чемпионати старт олди.\nҚувонарлиси, бугун ўтказилган саралаш баҳсларида барча рақибларини мағлуб этган 4 нафар спортчимиз қитха биринчилигининг финалига йўл олишди. Бу ҳақда Ўзбекистон жисмоний тарбия ва спорт вазирлиги расмий сайти хабар бермоқда.\n-50 кг вазн тоифасида юртимиз шарафини ҳимоя қилаётган Баҳринисо Бабаева мусобақа давомида Қозоғистон, Филиппин ва Хитой Тайпейи вакилларини мағлубиятга учратиб, финалга йўл олди. Энди у олтин медаль учун япониялик Михо Мияхара билан куч синашади.\nҲал қилувчи босқичга навбатдаги йўлланмани бугунги баҳсда -55 кг вазн тоифасида иштирок этган Севинч Раҳимова қўлга киритди. Дастлабки баҳсларда Иордания, Макао, Қирғизистон ҳамда Малайзия вакилларини мағлуб эта олган Севинч эртага финалда эронлик каратечига қарши жанг қилади.\nНавбатдаги финалчимиз эса 68 килограммгача бўлган аёллар ўртасидаги баҳсларда иштирок этган ҳамюртимиз Нодира Жуманиязова бўлди. У мусобақада Қозоғистон, Гонконг ва Хитой Тайпейи вакилларини мағлуб этди. Энди у олтин медаль учун эртага индонезиялик рақибасига қарши татамига чиқади.\nЙигитларимиздан дастлабки финал йўлланмасини Садриддин Сайматов (-60 кг) қўлга киритди. Дастлабки жангларда Туркманистон, Эрон ҳамда қувайтлик спортчиларни мағлубиятга учрата олган Сайматов эртага финалда Қирғизистон терма жамоаси аъзоси Рафаэль Акбаровга қарши олтин медаль учун курашади.\nЭртага куннинг иккинчи ярмида 16-бор ўтказилаётган Осиё чемпионатининг ғолиб ва совриндорлари аниқланади.


Nusrat Rahmat: САРҲИСОБ-3\nМана, икки ойдирки, шаҳарда – Гагарин кўчасидаги 138- уй, иккинчи қават, 48- хонада яшаябман. “Дом”да яшаш мен учун янгилик эмас. Тошкентда ҳам ўн йил тўртинчи қаватда истиқомат қилганман. Аммо асосий умрим Самарқанд шаҳридан олти километр жанубдаги қишлоқда - Кўтармада ўтди. Газ ва электр таъминоти аввалгидай бўлганда, шаҳарга келмасдим, албатта.\nБу ердаги ҳаётим ҳақида нима ҳам дейишим мумкин? Умуман, етмиш ёшдан ошган, қон босими бот-бот безовта қилиб турадиган кишининг тириклик тарзи, руҳиятини тасаввур қилиш қийин эмас. Жамиятдан андак узоқлашгандайман. Эндиликда Ёзувчилар уюшмаси вилоят бўлими, редакциялар ва ТВга, токи чақиришмаса, бормайдиган бўлганман. Фақат, уларнинг бинолари совуқлигидан эмас, дилкаш суҳбатдош тополмаганим, бугунги ёшларни яхши тушунмаганим боис тезда ўзимни ортиқча сезиб қоламан.\nАслида, ёшликдаги хатоларни қадамба-қадам тузатиб бориш керак. Чунки кексаликнинг ўзига яраша қусурлари бўладики, улардан холи бўлиш осон эмас. Менинг ёшимда киши бот-бот ўлим ҳақида ўйлайдиган, соғлигига эътиборни оширадиган, андак иззатталаб, инжиқ; бир вақтлар йўл қўйган хатолари, бой берган имкониятларидан надомат чекадиган бўлади.\nУмр давомида йўл қўйилган ҳар бир хато, бой берилган имконият кейинчалик пистирмада милтиқ тутиб, юрагингни мўлжалга олаётган овчига айланар экан. Ўз вақтида айтилмаган ва бугун ҳам ичга ютилаётган ҳақиқатлар танометр шкалаларида ўз ифодасини топаверади.\nИжодий ишларим суст. “Калвак махсум номалари” ва “Я из редакции” китобининг тўлдирилган иккинчи нашрини тайёрлаб қўйибман. Ўзбекистонда бирорта нашриёт уларни чиқармаслигини биламан. Зеро, китоб чиқаришнинг ўзи ҳам аввалгидай шавқовар эмас. Китоблар нашри, ўртача минг донага тушиб қолган ва у Тошкентдаги уч-тўрт дўконда сотилади, холос. Бунинг учун китоб ҳажмига қараб ўн миллион сўмгача тўлашга тўғри келади. Бир қисмини таниш билишларга дастхат ёзиб берасан, қолгани жой эгаллаб ётаверади. Эндиликда Лев Толстой, Чингиз Айтматов, Абдулла Қодирийни ҳам ўқимайдиган авлод сенинг қораламаларингни титкилаб ўтирармиди?!\n1986 йилда “Мен мухбирман” деган китобим 40 минг нусхада чоп этилганини, унинг гонорарига янги “Жигули” харид қилганимни айтсам, ҳозирги ижодкорлар мийиқларида айёрона кулиб, бу гапимни кексаларга хос мақтанчоқликка йўйиб қўяқолишади.\nМени андак ижодга даъват этиб турадиганлар “Замондош” ва “Туронзамин” сайтларидир. Мен уларнинг раҳбарларидан ўзимни бир умр қарздор деб ҳисоблайман.\nБу ерда эса каминага ўша!!! воқеадан кейин жилла шубҳа билан қарайдиган бўлиб қолишган.\nКун тартибим қуйидагича. Эрталаб соат 5 да кўчага чиқаман. Бадантарбия машқлари билан жиддий шуғулланаман. Тротуар бўйлаб, тахминан 3 километр масофада тез юраман. Кейин бошқа машқларни бажараман. Рухсора тайинлаган бўлса, дўкондан нон, сут олиб келаман. Нонуштадан кейин дам оламан, қон босимимни ўлчайман, зарур бўлса энап н, конкор, аделфан таблеткаларини ютаман. Ўғлим ва келин ишга, набиралар боғчага жўнашади. Уларга кўмаклашамиз. Кейин Интернетга кираман, ТВ кўраман, компютерда ишлайман. ўқийман.\nГоҳида ўғлимнинг вет аптекасига бораман. Бу ерга дори-дармон ва маслаҳатлар олгани асаларичилар, фермерлар, олимлар, собиқ раҳбарлар, дори олиб-сотувчилар келишади. Уларнинг айримлари билан гаплашиб қоламан.\nАйниқса, асаларичилар билан суҳбатлашишни хуш кўраман. Умрим давоми икки бор ишсиз қолганман ва асалари боқиб рўзғор тебратганман. Ҳозир вазият ўзгача. Табиатда гуллар камайди, асалари қутиларини кўчириш харажатлари ошди. Шунинг учун асаларичилар анчайин қашшоқлашишди.\nБаъзи кунлари эса дўстим Миршариф ( Хўжаев)га телефон қиламан ва фурсати борлигини айтса, у хизмат қиладиган Ўқитувчилар малакасини ошириш институтига бораман. Дарвозадан киришим билан Беҳбудий ҳазратларининг хушқомат ҳайкалларига кўзим тушади ва юрагим ҳиприқиб кетади. Бу ҳайкални 2006 йили мен ўз ҳисобимдан тиклаганман. ( Нокамтарлик учун узр).\nБу, Ўзбекистонда жадидлар сарварига ўрнатилган биринчи ва ҳозирча ягона ҳайкалдир! Уни тиклашга рухсат олиш, яъни ҳукумат қарорини чиқариш учун ҳам қарийб бир йил идорама-идора югурганман, жипириқ амалдорларга зўрма-зўраки тавозелар қилганман.\nБунга туртки бўлган воқеага қулоқ тутинг. 2000 йили буюк маърифатпарварнинг 125 йилликларини нишонлаган эдик. Шунда одамлар гуллар олиб келишди. Аммо у гулларни қўядиган қабр ҳам ҳайкал ҳам йўқ эди. Бу ҳол мени беҳад ўртантирган эди.\nҲозир ҳар йили Беҳбудий таваллуд топган кун(19. 01) да ҳайкал пойи гулларга тўлиб кетади. Ҳар гал дийдамга ёш келади.\nУнгача эса бу ўқув юртининг собиқ ректори Абдуазиз Аминов билан ҳамкорликда институтга Маҳмудхўжа Беҳбудий номи бериш ҳақида вилоят ҳокимининг қарорининг ҳам чиқариб олган эдик.\nБуюк маърифатпарварнинг ўлим олдидан ёзган васияномасида, жумладан шундай илтижо бор: “Туркистон фарзандларини илмсиз қолдирмангиз” Бу зот ўлими олдидан ўзини, оиласини ўйламаган. Аммо бечора жадидларни айнан шунинг учун - “Болаларингни ўқитинглар!”дейишгани боис отишди, осишди, қамоқларда чиритишди. Уларни чоризм ҳам, болшевизм ҳам, ўзимизнинг уламо ҳам душман, кофир деб эълон қилди.\nЭҳ, нақадар бедодлик, нақадар жаҳолат!\nИнсониятнинг энг катта хатоси, ўз хатосини такрорлаб туришидадир!\nЖадидлар - ашраф боболар. Садриддин Айний, Саидризо Ализода, Ҳожи Муин, Шакурий, Ажзий, Исматулло Раҳматулло... аксарининг қабри ҳозиргача ноаён, ҳайкаллари йўқ.\nБир тўртлик ўқигандим. Фақат мазмуни ёдимда қолган. “Эй, чароғбон, сен бу одамларни ўйғотма. Қўй, ухлашсин. Ўйғониб кетишса, жаҳлга миниб, ўзингни отиб қўйишлари мумкин.”\nБиз Миршариф билан узоқ мубоҳазалар қиламиз. Лекин дўстим, аввалданоқ қаттиқ кулмаслигимни тайинлаб қўяди. Биз раҳматли Ваҳоб Рўзиматовни ёдга оламиз. Ҳар гал қаттиқ кулсам, эшигимни секин очиб, пичинг қиларди: “Окоси, тағин битта кулинг, жуда мазза қилдикда...”\nГапимиз поёнига етавермайди. Хотиралар, муносабатлар, ғийбатлар бардавом бўлади. Ниҳоят гапимиз тугаб, иккаламиз ҳам жимиб қоламиз ва хайрлашиб, кулбамиз сари пиёда равона бўламиз.\nМен Россия ТВси каналларидан бирор нимарса топиб, томоша қиламан. Кейин ухлайман.\nАвтор: Нусрат Раҳмат на 08:13\n20. ТОҒ САЙРИ\nСАРҲИСОБ - 2


Қозоғистонлик қувғиндаги олигарх Англия маҳкамаси айбловини рад этади - BBC O'zbek\nҚозоғистонлик қувғиндаги олигарх Англия маҳкамаси айбловини рад этади\nImage caption Мухтор Аблязов аппелляция маҳкамасида айбсизлигини исботлашини айтади\nҚозоғистонлик қувғиндаги мултимиллионер Мухтор Аблязов Британия маҳкамасига ҳурматсизлик кўрсатганини рад этган, маҳкама қарорига бўйсунмаганлик айбловини рад этган.\nУ ўзига нисбатан илгари сурилган айбловлар сиёсий сабабларга асосланганини яна бир марта таъкидлаган.\nБир кун олдин Англия Юқори маҳкамаси Британияда сиёсий бошпана топган корчалонни 22 ойлик қамоқ жазосига лойиқ деб топганди.\nАнглия Юқори маҳкамаси қарорига норозилигини изҳор этар экан, Мухтор Аблязов маҳкаманинг бирор бир кўрсатмасини бузганини рад этади.\n"Мен суднинг бирор бир қарорини онгли равишда, бу хоҳ қасамёд остида бўлсин ёки бошқа шаклда бузганим фактини рад этаман", дейилади Аблязов эълон қилган баёнотда.\n"Мен бутун жараён давомида шуни таъкидлаб келганманки ва бундан кейин ҳам таъкидлайманки, менга нисбатан илгари сурилган айбловлар сиёсий сабабларга асосланган ва улар Қозоғистон президенти Нурсултон Назарбоевнинг мени сиёсий рақиб сифатида йўқ қилиш ҳаракатлари билан боғлиқ", деган Мухтор Аблязов.\n"Мени ўз активларимни фош этмасдан маҳкамага ҳурматсизлик кўрсатганликда ва активларимни музлатиб қўйиш ҳақидаги суд буйруғини бузганликда айбламоқдалар. Мен маҳкама қарорига мутлақо қўшилмайман ва ўзимнинг мавқеим тўғрилигини аппелляция маҳкамасида исботлайман, деб умид қиламан", дейилади қозоғистонлик мултимиллионер эълон қилган баёнотда.\nМухтор Аблязов бундан кейин ҳам Қозоғистондаги "сиёсий режимга қарши чиқишини ва ўз мамлакатида ҳақиқий демократия қарор топиши учун курашаверишини" таъкидлаган.\nМухтор Аблязов Қозоғистонни тарк этганига қадар мамлакатнинг йирик банкларидан ҳисобланган BTA Bankнинг раиси бўлган.\nҚатор йирик банклар, жумладан Barclays, Morgan Stanley ва Royal Bank of Scotland BTA банкининг кредиторлари ҳисобланади.\nBTA ҳозирда Қозоғистон ҳукумати назорати остига ўтган.\nБанкнинг ҳозирги раҳбарияти ва Қозоғистон ҳукуматининг даъволарига кўра, Мухтор Аблязов 2005 йилдан 2009 йилга қадар бир қатор ширкатлари орқали 5 миллиард АҚШ долларига тенг маблағни ноқонуний ўзлаштирган.\nАблязов бу айбловларни рад этади.\nҚозоғистонлик қувғиндаги олигарх ва собиқ ҳукумат вазири Мухтор Аблязов ўтган йил ёзида Буюк Британияда сиёсий бошпана мақомини олган эди.\nЖаноб Аблязов ҳимоячисига кўра, мижозининг сиёсий бошпана сўраб, мурожаат этишига "Қозоғистонга қайтган тақдирда, сиёсий таъқибларга учраши эҳтимоли " сабаб бўлган.\nМухтор Аблязов мухолифатдаги "Қозоғистоннинг Демократик танлови" ҳаракати асосчиларидан биридир.\nУ, Қозоғистон Президенти Нурсултон Назарбоев ва Бош вазири Карим Масимовларнинг ашаддий танқидчиси ҳам ҳисобланади.\nҚозоғистонлик олигарх Буюк Британиядан сиёсий бошпана олди


Charlie Hebdo журналининг янги сони сотувга чиққан - BBC News O'zbek\nCharlie Hebdo сатирик журнали таҳририятига ҳужум ва ходимларининг ўлимидан бир ҳафта ўтиб журналнинг янги сони савдога чиқарилган.\nЖурнал янги сонининг бош саҳифасидаги карикатура Муҳаммад Пайғамбарни акс эттирган.\nБош саҳифадаги суратда йиғлаётган Пайғамбарнинг "Мен Чарлиман" (Je suis Charlie) деган ёзувни ушлаб тургани тасвирланган.\nКарикатура тепасида "Ҳаммаси кечирилди"(Tout est pardonné) деган ёзув бор.\nСатирик журналда бундан олдин Муҳаммад Пайғамбар ҳажвия қилингани таҳририятга ҳужумга сабаб бўлди деб ишонилади.\n"Мен Чарлиман" деган ёзув отишмадан кейин бутун дунёда таҳририят билан бирдамликни изҳор этиш шиорига айланди.\nЖурналнинг янги сони уч миллион нусхада чоп этилган.\nБундан олдин Charlie Hebdo ҳафталиги 60 минг нусхада нашр қилинган.\nЖурнал олти тилда, шу жумладан, инглиз, араб ва турк тилларида нашр қилинган.\nФранциядаги кўплаб нашрлар Charlie Hebdo янги сони бош саҳифасидаги карикатурани бундан олдин кўчириб босганлар.\nПариждаги дўкондорлар одамлар журналнинг янги сонини олдиндан буюртма берганларини айтганлар.\nБир дўкон соҳиби сўзларига кўра, Charlie Hebdoнинг янги сони ярим соат ичида сотилиб кетган.\nCharlie Hebdoнинг яна карикатура эълон қилиш қарори исломий жангариларнинг веб-сайтлари таҳдидига ва исломий дунёда танқидларга сабаб бўлди, дея хабар қилади Би-би-сининг Париждаги мухбири Крис Моррис.\nТаҳририят ходимлари айтишича, журналнинг янги сонида 7 январ кунидаги таҳририятга ҳужумда ҳалок бўлган журналистлар ва карикатурачи рассомларнинг барча ижодий асарлари ўрин олган.\nCharlie Hebdo ходимлари одамларни журналнинг янги сонини сотиб олиш билан Франциядаги сўз эркинлигини қўллаб-қувватлашга чақирганлар.\nАйни пайтда Туркиянинг Жумҳурият рўзномаси "Чарли Эбдо"нинг янги сонидан тўрт саҳифалик бир парчани турк тилида нашр қилган.\nРўзнома таҳририяти бу парчани узоқ давом этган муҳокамалардан сўнг, чоп этишга қарор қилганликларини айтган.\nЖумҳурият рўзномаси ўз иловасида француз журнали муқовасидаги Муҳаммад Пайғамбар карикатурасини кўчириб босмаган, аммо унинг икки нафар колумнистлари карикатурага ҳам ўрин берганлар. Иловада шунингдек, Рим Папаси,олмон канцлери Ангела Меркел, Франция Президенти Олланд ҳам бор.\n"Чарли Эбдо"нинг Муҳаммад Пайғамбар тасвирланган муқоваси нусҳасини рўзнома колумнистларидан Ҳикмат Четинқоя ва Жайда Қоранлар кўчириб босишган.\nРўзноманинг билдиришича, бугун эрталаб Жумҳурият рўзномасини босмахонадан олиб чиқаётган машиналарни Туркия полицияси тўхтатган ва карикатураларнинг асосий саҳифада чоп этилмаганини текширишган, шундан сўнггина уларни сотувга чиқарилишига изн берилган.\nТуркия "Чарли Эбдо" карикатураларини кўчириб босган биринчи мусулмон давлат бўлган.\nАйни пайтда Ямандаги Ал қоида "Чарли Эбдога уюштирилган ҳужум учун масъул эканини айтган.\nЖурнал саҳифаларида Ислом Пайғамбарининг ҳажв қилиниши 12 кишининг ҳаётига зомин бўлган ҳужумга сабаб бўлган, деб ишонилади.\n"Чарли Эбдо"нинг янги карикатураси яна Муҳаммад пайғамбарни акс эттиради


23 ноябрь, 2020, 10:00\nТеглар:Поль Погба | Уле-Гуннар Сульшер | Манчестер Юнайтед\nСульшер уни қайдномага киритмаганди\nФранциялик юлдуз Поль Погба “Манчестер Юнайтед”нинг навбатдаги турда “Вест Брамович”га қарши ўтказилган учрашуви қайдномасига ҳам киритилмади. Бу бош мураббий Сульшерга саволларни кўпайтириб юборди. Норвегиялик мутахассис Погба масаласига ойдинлик киритди.\n- Погба терма жамоаси ўйинида шикастланган экан. Жамоамиз машғулотидан олдин жароҳати безовта қилди. Ҳали унга нима бўлганини аниқ билмаймиз. Тезроқ сафга қайтишини истаймиз, - деди Сульшер.\nКейинги пайтда Поль Погбанинг манчестерликлар таркибида ўйнагиси келмаётгани ва машғулотларда танбаллик қилаётгани ҳақида хабарлар тарқатилди. Бироқ, футболчининг ўзи шартномаси якунлангунга қадар шу ерда қолишини таъкидламоқда.\nНиҳоят, Алаба ўзи кутган таклифни олади\nЗидан янгилик кутяпти\nСульшер ҳайдаётган футболчи бирдан учта таклиф олди


Араблар тожикларга масжид қуриб бермоқчи\nТожикистонлик мусулмонлар эътирофича, кейинги пайтларда мамлакат расмий масжидларида салафий оқимига мансуб кишиларнинг ҳатто намоз ўқишларига ҳам тўсқинлик қилинмоқда.\nТожик расмийлари мамлакатда чет эллик сармоядорлар пулига катта масжидлар қуриш баробарида айрим диний оқимлар фаолиятини чеклашга уриниб келмоқдалар.\nТожикистон пойтахти Душанбеда Марказий Осиёдаги энг йирик масжид қурилиши режалаштирилмоқда.\nМамлакат Ташқи ишлар вазирлиги тарқатган маълумотларга кўра, марказий осиёликлар ҳавасини келтирадиган мазкур масжид учун Қатар ҳукумати 500 миллион доллар ажратган.\nТожикистон ҳукумати Араб давлатлари билан ҳамкорликни мамлакат иқтисодиёти учун муҳим деб билишини таъкидлаган Ташқи ишлар вазири Зарифий ўтган ҳафта расмий сафар билан Душанбега келган Қатарнинг халқаро ҳамкорликлар бўйича вазири Холид ибн Муҳаммад билан музокаралар якунида бу масжид қурилиши борасида шартнома имзоланганини маълум қилди.\nТожикистон Ислом уйғониш партияси раиси, тожик парламенти депутати Муҳиддин Кабирийга кўра, аҳолисининг 95 фоизи мусулмон бўлган Тожикистон учун шундай бир масжиднинг қурилиши аҳамиятли.\n- Аввало шуни айтиш керакки, пойтахтимизда шундай бир замонавий масжидни Тожикистоннинг ўзи қуриши керак эди. Аммо, афсуски, Тожикистон Марказий Осиё бошқа давлатларидан фарқли равишда намозхонларимиз учун муносиб масжид қура олмаган.\nКўпинча хориждан келган меҳмонлар ҳам нега аксарияти мусулмон бўлган Тожикистонда катта масжид йўқлигини сўрашади.\nАгар Қатар биз учун масжид қуриб бермоқчи экан, бу қандай мақсадда қурилишидан қатъий назар, олқишга сазовор. Чунки бугун бизда катта масжид учун эҳтиёж катта, дейди Кабирий.\nЎзини Меҳринисо деб таништирган аёл араблар томонидан қурилиши айтилаётган масжид қурилганидан сўнг тожик аёлларига бу масжидда намоз ўқиш имконияти берилиши мумкинлигини айтади:\n- Биз аёллар ҳам масжидда намоз ўқиш, хусусан, Жумъа намозлари ўқишни истаймиз. Ҳозир аёлларнинг масжидларга қўйилмаслигини масжидларда жой етишмаслиги билан изоҳлашади.\nКўпдан бери биз буни истаймиз. Мана ҳозир ислом уйғониш партияси ўз биносида Жумъа намозлари ўқишимизга шароит яратиб берган.\nБир йилдан ортиқ кузатувларимдан шуни айта оламанки, масжидда намоз ўқиш имкони туғилгандан сўнг ёмон йўлларга кириб кетган баъзи қизларимиз тўғри йўл танлай бошладилар.\nМасжид аёллар, хусусан, қизлар тарбияси учун муҳим. Шу билан бирга Тожикистонда масжидларнинг кўпайиши мамлакатга файзу баракот олиб келади, дейди Меҳринисо.\nАммо ўз номини айтишни истамаган бошқа бир суҳбатдошимиз эса мамлакатда баракот, тўкин-сочинчилик бўлиши учун меҳнат ҳам қилиш кераклигини таъкидлайди:\n- Мен ҳам беш вақт намоз ўқийман. Ўғлим 3-синфда ўқийди, ҳар ҳафта жума намозига боради.\nМасжидлар бор. Унинг ўрнига ишхона, завод фабрика қурилсин. Халойиқ, хусусан, аёлларимиз бориб ишласин. Мана, болалар бекор. Ўғрилик, айғоқчилик камроқ бўлади ишхона бўлса, ҳамма бориб ишлайди, дейди суҳбатдошимиз.\nСўнгги икки йил мобайнида Тожикистондаги 300 дан зиёд масжидда намоз ўқиш таъқиқланди. Душанбе шаҳридаги ўндан ортиқ масжид бузиб ташланди.\nҲукумат масъуллари буни мазкур бинолар учун тегишли идоралардан расмий рухсат олинмагани билан изоҳласалар-да, баъзи тожикистонликлар ва айрим сиёсий партия вакиллари бунинг Ислом динига нисбатан эълон қилинмаган уруш эканини айтиб келадилар.\nЎтган йили Тожикистон президенти Имомали Раҳмон бир қатор араб мамлакатларига расмий сафари чоғида араб оммавий ахборот воситалари мухбирларининг Тожикистонда масжидлар бузилаётганига доир саволига жавобан “бу ташқи душманларнинг уйдирмаси” эканини ва “фуқаролар диний эркинлиги чекланганига доир хабарлар ҳам бўрттирилган”ини айтганди.\nЯқинда Тожикистон Олий суди ҳукми билан Салафия оқими расман таъқиқланди.\nБундан бир йил аввал “Ҳизбут-Таҳрир” партияси диний-экстремистик ва террористик ташкилот ўлароқ эълон қилинган эди.\nТожикистон ҳуқуқ-тартибот идораларидан олинган маълумотларга кўра, шу кунларда бу ташкилотга аъзоликда айбланган 500 га яқин тожикистонлик қамоқ жазосини ўтамоқда.\nМаҳаллий таҳлилчилар ҳамда ҳуқуқ ҳимоячиларининг таъкидича, уларнинг аксарияти Ҳизбут-Таҳрир ҳақида умуман тушунчага эга бўлмаган, фақат ҳижоби ёки диний қарашлари учун озодликдан маҳрум этилганлардир.


Санъаткорлар даромадини ҳам солиққа тортиш керакми? - 16 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Сентябрь » 16 » Санъаткорлар даромадини ҳам солиққа тортиш керакми?\nТаниқли ҳуқуқшунос ва блогер Хушнудбек Худойбердиев ўз телеграм каналида санъаткорларни солиққа тортиш масаласи ҳақида фикр юритган.\n— Бугунги мажлисда Солиқ қўмитаси раисининг биринчи ўринбосари Мубин Мирзаев билан тўй-ҳашамларда санъаткорларни солиққа тортишнинг янги механизмини жорий қилиш ҳақида ўзаро муҳокама қилдик.\nШахсий фикримча, санъаткорлар ҳам барча халқ вакиллари каби даромад солиғи тўлашга ўтишлари керак.\nМана қаранг, оддий ишчи 1 ой тинмай меҳнат қилиб 1 млн сўм ойлик олади ва шуни 120 минг сўмини (12%) давлатга солиқ сифатида тўлайди.\nЛекин айрим хонандалар бирровга оғзини фонограммада қимирлатиш учун 500-600 доллар ҳақ олади, аммо даромад солиғи тўламайди, фақат лицензияси учун ҳар ойлик арзимаган умумий тўлов қилади. Уларга солиқ имтиёзи берилган.\nЮқоридаги суратда Мубин Мирзаев санъаткорларни қай тартибда солиққа тортиш мумкинлиги ҳақида тушунтириб тургандилар.


Ўзбекистонда каннабис етиштириш нима беради? – Қорақалпоғистон Республикаси Қишлоқ хўжалиги вазирлиги\n– каннабис энг тез ўсувчи экинлардан бири бўлиб, пахта билан солиштирганда, 1 гектардан 4 баробар кўп целлюлоз олинади;\n– ўсимликка қишлоқ хўжалиги кимёвий препаратларини нисбатан камроқ ишлатилади ҳамда сувни анча кам талаб қилади;\n– атроф-муҳитни ифлосланишлардан тозалаш имконини беради;\n– айланмадан чиқиб қолган ерларни тиклаш учун тупроқдан кадимий ва бошқа заҳарли моддаларни чиқариб олишда ниҳоятда фойдали;\n– 110 кун ичида ўсимлик 2-3 метрга етади ва бу бир мавсумда бир нечта ҳосил олиш имконини беради;\n– жаҳонда 40 дан ортиқ давлатларда техник каннабисдан саноат мақсадларида фойдаланиб келинмоқда.\n– соҳага хорижий инвесторларни жалб этиш;\n– қишлоқ хўжалигида энг замонавий лабораторияларни такшил этиш;\n– ерларнинг мелиоратив ҳолатини яхшилаш;\n– соҳага замонавий билимга эга, тажрибали мутахассисларни жалб этиш;\n– инновацион усулларни кенг қўллаш ва рақамлаштириш;\n– бюджетга муайян тўловларни амалга ошириш;\n– соҳада фаолият олиб бораётган мутахассисларга маслаҳам-сервис хизматлари тизимини шакллантириш.\n– экспорт ҳажмини кескин ошириш;\n– фойдаланишдан чиққан ерлардан мақсадли фойдаланиш;\n– соҳадаги юқори иқтисодий ўсишни таъминлаш,\n– маҳсулот етиштириш ва қайта ишлаш тизимини такомиллаштириш,\n– чуқур қайта ишланган экспорт озиқ-овқат, саноат маҳсулотларини ишлаб чиқаришни ривожлантириш\n– соҳада кластер ишлаб чиқаришини ривожлантиришга тўғридан-тўғри инвестициялар жалб этиш, юқори қўшилган қийматли рақобатбардош, ноанъанавий ва экспортбоп маҳсулотлар етиштириш ҳамда чуқур қайта ишлашни ташкил этиш, шу асосда аграр секторда иш унумдорлигини ва меҳнатга ҳақ тўлаш даражасини оширишга эришилади.


Xi’an Jiatong университети билан алоқаларимиз кенгаймоқда\n2019 йилнинг 9-22 июль кунлари Самарқанд давлат универститенинг Психология ва ижтимоий фанлар факультетининг профессор-ўқитувчилари Шахзода Негматова, Гулноза Султанова, Шоира Кубаевалар Хитой халқ республикасининг Сиань Жиатонг университетининг “Буюк ипак йўли” ёзги мактабида малака оширди. Сиань Жиатонг университети дунё рейтингида 331 ўринда бўлиб, ҳозирда 14000 талаба таҳсил олади, шундан 2000 таси хорижликларни ташкил этади. 24 та факультети ва 50 га яқин кафедралари бор.\n“Буюк ипак йўли” ёзги мактаб дастури давомида хитой тили ва ёзуви, хитой маданияти ва тарихи, математик моделлаштириш, Хитой инновациялари ҳақида маъруза ва амалий дарслар ўтказилди. Шунингдек дастур доирасида Хитой тарихий обидалари, музей ва диққатга сазовор жойларига экскурсиялар ташкил этилди. Xi’an Jiatong университетининг “Буюк ипак йўли” ёзги мактабида олинган билим, кўникма ва таассуротлар юзасидан 23 июль куни Самарқанд давлат университетининг “Халқаро таълим дастурлари маркази”да талаба-ёшлар иштирокида семинар-тренинг ўтказилди.\nСафар жараёнида олинган малака ва кўникмалар асосида келгусида Самарқанд давлат университетида ҳам “Ёзги мактаб” ташкил этиш таклифи лойиҳаси келишилди.


Ўзбекистон Олимпия терма жамоаси бош мураббийи Друлович иштирокида матбуот анжумани ўтказилди 18-10-2021, 22:11 | Zamin.uz\n17:15 / 25.01.2019\nБугун, 25 январь куни Ўзбекистон Олимпия терма жамоасининг янги бош мураббийи, сербиялик Любинко Друлович иштирокида матбуот анжумани бўлиб ўтди. Унда Олимпия терма жамоамизнинг янги мураббийи ОАВ ходимлари саволларига жавоб қайтарди.\n«Авваламбор барчага салом. Бу ерда эканлигимдан хурсандлигимни айтиб ўтмоқчиман. Бир ой олдин бу ерга келиб Ўзбекистон Олимпия терма жамоаси ҳақидаги лойиҳа билан танишиб чиққандим. Ушбу лойиҳа менда жуда яхши таассурот қолдирганди. Шу сабабдан ҳам мен шартнома имзоладим. Умид қиламанки, биз ўз мақсадимизга етамиз», – дея мураббийнинг сўзларини келтирган МОҚ матбуот хизмати.\nТерма жамоа ҳақидаги фикри\nҚитъа чемпионатининг саралаш баҳсларида бизга қарши майдонга тушадиган рақибларимиз ҳақида айрим маълумотлар бор. Шуни қайд этишим лозимки, бизда яхши мураббийлар штаби шакллантирилмоқда. Биз биргаликда рақибларимиз ҳақида янада кўпроқ маълумот тўплаймиз ва ўрганиб чиқамиз. “Замин” янгиликларини “Youtube”да кузатиб боринг\nЯнгиликлар » Спорт » Ўзбекистон Олимпия терма жамоаси бош мураббийи Друлович иштирокида матбуот анжумани ўтказилди


Хабарлар дайжести: Прописка билан боғлиқ чекловлар бартараф этилади, Хаттот аёллар, Мисрда Ўзбекистон ҳақида китоб нашр этилди – ва куннинг бошқа муҳим хабарлари | Azon.uz - Ахборот-таҳлилий портал\nХабарлар дайжести: Прописка билан боғлиқ чекловлар бартараф этилади, Хаттот аёллар, Мисрда Ўзбекистон ҳақида китоб нашр этилди – ва куннинг бошқа муҳим хабарлари\n10:00 11.01.2018 364\n1. "Дунёнинг энг кучли паспортлари" рейтингида Ўзбекистон ўз ўрнини яхшилади. Сўнгги беш йилда рейтингнинг биринчи ўрнини ўзгаришсиз Германия эгаллаб келмоқда. 2018 йилда бу мамлакат паспорти билан дунёнинг 177 давлатига визасиз саёҳат қилиш мумкин бўлади. Иккинчи ўрин Сингапурга насиб этди - 176 мамлакатга визасиз кириш имконияти.\n2. Ўзбекистон армияси - Марказий Осиёда энг қудратли армиялардан бири. Дунёнинг етакчи халқаро ташкилотлар томонидан мунтазам равишда чоп этилаётган ҳисоботларда Ўзбекистон Қуролли кучлари МДҲ давлатлари орасида энг зўр армия сифатида тан олиб келинади.\n3. 2018 йилда прописка билан боғлиқ чекловлар бартараф этилади. 2018 йилда мавсумий ишларга жалб қилинганлар учун уй-жой ижараси, уй-жойдан текин фойдаланиш битимини тузиш талабини бекор қилиниши кутилмоқда.\n4. Мисрда Ўзбекистон ҳақида китоб нашр этилди. Мисрлик машҳур ёзувчи, Ўрта Осиё ишлари бўйича Қоҳира университети тадқиқотчиси Саййид Аҳмад Абдуҳ Тарабекнинг “Ўзбекистон ва ислом цивилизацияси ўчоқлари” номли китоби нашрдан чиқди.\n5. Буюк Британия Қуддусни икки давлатнинг пойтахти деб тан олади. Британиялик вазир келажакда бўладиган тинчлик келишуви натижасида Қуддус шаҳри Фаластин ва Исроил ўртасида бўлиниши кераклигини билдирди.\n6. Нетаньяҳу: “Эроннинг Сурияда ҳарбий база қуришига рухсат бермаймиз”. Исроил бош вазири ушбу баёнотни Сурия армиясининг Исроил ҳарбий самолётини уриб туширгани ҳақидаги хабарга муносабати сўралганидан кейин билдирди.\n7. Муслима сиёсатчи ирқий камситиш ва миллатчиликка қарши курашмоқчи. “Менинг мақсадим депутат бўлиш ва мавқеъимда шуҳрат қозониш эмас. Мен бу ишни Каталония учун энг оғир дамларда мадад бўлиш учун қилмоқдаман. Менинг вазифам жамиятдаги камчиликни ташкил қиладиган ва кўпчилик томонидан камситиладиган жамоани ҳимоя қилишдир”, дейди муслима депутат.\n8. Ҳинд мусулмонлари энди денгиз орқали ҳам ҳажга бора оладилар. Мухтор Аббоснинг “Бу қатнов тўхтатиб қўйилганидан 23 йил ўтиб, бу қарор билан қайта тикланди. Бундан мақсад ҳаж зиёратига боришни енгиллаштириш ва камбағалларга ҳаж ибодатини адо қилишга ёрдам беришдир”, – деди.\n9. Хаттот аёллар. Маълумки, хаттотлик санъати билан аввалдан асосан эркаклар шуғулланиб келади. Туркиянинг Кўжаэли шаҳрида яшовчи 41 ёшли Шефика Улкер эса ўзи каби хаттот аёлларни етиштирмоқда.\n10. “Нонингизни берухсат олдик, рози бўлинг”. Бу хатдан таъсирланган Усмон Чифтчи бир қоғозга “Асло муаммо эмас. Олаверинглар” деб ёзиб, жавоннинг эшигига илиб қўйди.\nХабарлар дайжести: миналаштирилган Қуръони Карим, Мисрда президент сайлови – ва куннинг бошқа муҳим хабарлари\n10:30 27.03.2018 380\nХабарлар дайжести: Хорижий валютани картадан ечиб олиш, Россия “Толибон” жангариларини қуроллантириши – ва куннинг бошқа муҳим хабарлари\n09:30 25.03.2018 423\nХабарлар дайжести: Исроил махфий маълумотни ошкор этди, Ўзбекистонда пуллик йўллар қурилиши режалаштирилмоқда – ва куннинг бошқа муҳим хабарлари\n10:12 22.03.2018 410\nХабарлар дайжести: Ўзбек тилида тафсир китоби ёзилмоқда, “Саудиялик аёллар одобли кийинса кифоя”.– ва куннинг бошқа муҳим хабарлари\n10:00 21.03.2018 480\nХабарлар дайжести: Саудия шаҳзодаларидан ундирилган 110 млрд доллар , Мадинадаги кўргазмада ўзбекистонлик талабалар – ва куннинг бошқа муҳим хабарлари\n11:20 20.03.2018 333\nХабарлар дайжести: Турк Иттифоқини ташкил қилиш , “Ўзбекистон ва Россия ўртасида диний соҳадаги ҳамкорлик – ва куннинг бошқа муҳим хабарлари\n08:30 18.03.2018 528\n08:54 14.07.2018 12293


Москвада ишлайдиган муҳожирлар учун патент нархи 350 рублга қимматлади\n27 октябр 2020, Тошкент вақти: 01:47\nМосква шаҳри ҳудудида хорижликларга ишлаш ҳуқуқини берувчи патент 7 фоизга қимматлади.\nБунга оид тузатишлар солиқ қонунчилигига, Интерфакс агентлигининг хабар қилишича, Москва думаси томонидан киритилган. Эндиликда хорижлик ишчилар патент учун 2019 йилда бўлгани каби 5000 рубль ($81) эмас, балки 5350 рубль ($87) тўлашлари лозим бўлади.\n2018 йили патент нархи 4500 рубль ($73) бўлган.\nЎзбекистонликлар худди Украина, Молдова, Озарбайжон ва Тожикистон ватандошлари каби Москва ҳудудида 2015 йилдан бери иш учун патент олиб келишади.\nМосква иқтисодий сиёсат ва ривожланиш департаменти маълумотига кўра, 2019 йили хорижликлар олган патентдан бюджетга тушган маблағ миқдори 18 млрд рублга ($292 млн) етган. Ўтган йилнинг декабрь ойи ўрталаригача 427 минг киши бу каби ҳужжат олган.


Жаҳонгир Абдумўминов: “Уч кунлик йиғин яхши ўтди” / CHAMPIONAT.asia\n03:33Испания кубоги. Сўнгги дақиқаларда урилган гол “Реал”га ғалаба келтирди 2 03:26Мина илгари Пуйоль ва Иньеста ўйнаган рақамда майдонга тушади 1 02:30Olamsport: WBC етакчиларидан бири бўлган ўзбек боксчисининг жанг санаси маълум, жаҳон чемпионати сари йўлни мағлубият билан бошладик 0 01:53“Барселона” Серхио Роберто билан янги шартнома борасида келишиб олди 2 01:17“Леганес-“Реал”: таркиблар маълум 20 01:07Ҳуқушунос: “Неймарнинг шартномасида товон пули кўрсатилмаган” 4 00:53А серияда видеотакрорлардан фойдаланишда давом этади 2 00:18“Насаф” Қозоғистон биринчи лигаси вакилига имкониятни бой берди 10 00:05Спортчилар ижтимоий тармоқларда 9 23:41Обамеянг “Герта”га қарши учрашувни ўтказиб юборади 4 23:26Капелло: “ЖЧ-2018 гуруҳ босқичи Россия учун у қадар қийин эмас” 7 22:17Кэроллнинг трансфери амалга ошмай қолиши мумкин 10 21:45"Барселона" 100 млн. евролик трансфер амалга оширмоқчи 32 21:32АГМК Германия клубини йирик ҳисобда мағлуб этди 39 21:10“Металлург-W” янгиланган мураббийлар штаби билан мавсумга тайёргарликни бошлади 3\nЖаҳонгир Абдумўминов: “Уч кунлик йиғин яхши ўтди”\nМиллий терма жамоамиз режага кўра 12-14 август кунлари Тошкентда йиғин ўтказди.\nЙиғин давомида термамиз устози Миржалол Қосимов бир қатор янги футболчиларни синаб кўрди. Улар орасида “Машъал” футбол клубининг ярим ҳимоячиси Жаҳонгир Абдумўминов ҳам бор. Абдумўминов баъзи сабабларга кўра Туркияда бўлиб ўтган ёшлар ўртасидаги жаҳон чемпионатида қатнаша олмаганди. Шунга қарамай, Қосимов бу ўйинчини ҳам йиғинга чақиришни лозим топди. Йиғиннинг охирги кунида футболчилар икки таркибга бўлинган ҳолда назорат баҳсини ўтказишди. Ўйинда “Оқлар” “Кўклар” устидан 3:0 ҳисобида ғалаба қозонишди ва шу учрашувда Жаҳонгир Абдумўминов “Оқлар” сафида ҳаракат қилди. Йиғин якунига етгач, ёш ярим ҳимоячининг фикрлари билан қизиқдик.\n“Уч кунлик йиғин яхши ўтди, - дейди Жаҳонгир Абдумўминов. – Бунда терма жамоамиз бош мураббийи Миржалол Қосимов бир нечта янги футболчиларни текшириб олди. Машғулотлар ҳам, йиғин охиридаги назорат учрашуви ҳам кўтаринки руҳда кечди. Назорат баҳсида бизнинг жамоа 3:0 ҳисобида ғалаба қозонди, лекин муҳими бу эмас. Асосийси барча футболчилар ўйин амалиётига эга бўлишди. Ўз ўйиним ҳақида нима дейишим мумкин? Яхшиси, бу ҳада мураббийлар, мутахассислар фикр билдиргани маъқул. Тўғри, зўр ўйин намойиш этдим дея олмайман, аммо қўлдан келганча ҳаракат қилдим. Ўйин якунига етгач, бош мураббий Миржалол Қўшоқович йиғинда иштирок этган ҳаммага раҳмат айтди ва барча футболчиларга ишонишини билдирди. Мураббийнинг айтишича, шу ойнинг охирларида терма жамоамиз яна йиғилади ва Иордания билан иккита учрашувга тайёгарликни бошлайди. Насиб қилса, Иордания тўсиғидан ўтиб, мухлисларга қувонч улашамиз”.